**Informatīvais ziņojums "Par turpmāko rīcību saistībā ar Satversmes tiesas 2019. gada 7. novembra spriedumu lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam""**

**1. Ievads**

Latvijas Republikas Satversmes tiesa (turpmāk – Satversmes tiesa) 2019. gada 7. novembra spriedumā lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam" atzina Latvijas Sodu izpildes kodeksa (turpmāk – Kodekss) 50.4 pantu, ciktāl tajā paredzētajai atšķirīgajai attieksmei pret notiesātajiem vīriešiem nav objektīva un saprātīga pamata (turpmāk – Apstrīdētā norma), par neatbilstošu Latvijas Republikas Satversmes 91. pantam[[1]](#footnote-1) un spēkā neesošu no 2021. gada 1. maija (turpmāk – ST spriedums).

ST spriedumā norādīts, ka "tiesiskais regulējums, kas tikai pēc dzimuma kritērija, neņemot vērā katras notiesātās personas individuālās vajadzības un riskus, notiesātajiem vīriešiem paredz stingrāku soda izciešanas režīmu, kā arī no tā izrietošas atšķirīgas tiesības un ierobežojumus (īpaši tiesību uz privāto dzīvi ierobežojumus) salīdzinājumā ar notiesātajām sievietēm, nenodrošina notiesāto vīriešu tiesību ievērošanu. Tas arī notiesāto vīriešu ģimenēm nenodrošina tādu pašu aizsardzību kā notiesāto sieviešu ģimenēm un citstarp aizskar notiesāto vīriešu bērnu vislabākās intereses" (*ST sprieduma 29.2. punkts*). Vienlaikus minētajā spriedumā norādīts, ka saskaņā ar Eiropas Komitejas spīdzināšanas un necilvēcīgas vai pazemojošas rīcības vai soda novēršanai (turpmāk – CPT) ziņojumā norādīto tādi tiesību uz saskarsmi ar citām personām ierobežojumi, kādi šobrīd noteikti slēgtajos cietumos, nav pieļaujami attiecībā ne uz vienu ieslodzīto kategoriju (*ST sprieduma 30. punkts*).

Tomēr uzmanība jāpievērš arī tam, ka, lai arī Satversmes tiesa atzina, ka Kodeksa 50.4pantā paredzētajai atšķirīgajai attieksmei pret vīriešiem nav objektīva un saprātīga pamata, ST spriedumā norādīts, ka "vienlaikus likumdevējam jāņem vērā, ka notiesātās sievietes ir īpaši aizsargājama ieslodzīto grupa, un regulāri jāapsver, vai un kādi īpaši pasākumi ir nepieciešami šīs ieslodzīto grupas aizsardzībai" (*ST sprieduma 30. punkts*).

Satversmes tiesas likuma 32. panta otrā daļa noteic, ka Satversmes tiesas spriedums un tajā sniegtā attiecīgās tiesību normas interpretācija ir obligāta visām valsts un pašvaldību institūcijām (arī tiesām) un amatpersonām, kā arī fiziskajām un juridiskajām personām. Līdz ar to ST spriedums un tajā sniegtā Apstrīdētās normas interpretācija ir obligāta. Tas savukārt rada nepieciešamību Ministru kabinetam izlemt jautājumu par turpmāko rīcību saistībā ar ST sprieduma izpildi.

No ST sprieduma izriet nepieciešamība izvērtēt ļoti plašu jautājumu loku, kas skar brīvības atņemšanas soda izciešanas kārtību sievietēm un vīriešiem. Tas rada nepieciešamību pārskatīt būtiskus Latvijas ieslodzījuma izpildes sistēmas pamatjautājumus, tai skaitā:

1) tiesību apjoma paplašināšana slēgtajos cietumos (tiesības uz saskarsmi, tiesības iepirkties cietuma veikalā u.c.), kas neizbēgami raisa jautājumu par tiesību apjomu arī daļēji slēgtajos cietumos (vai nu saglabājot principu, ka daļēji slēgtajā cietuma ir lielāks tiesību apjoms nekā slēgtajā cietumā vai nu, izvērtējot jautājumu par daļēji slēgtā cietuma likvidēšanu) un nopietnas bažas, vai esošajā ieslodzījuma vietu infrastruktūrā ir iespējams nodrošināt lielāku tiesību apjomu (vairāk/biežākas telefonsarunas, satikšanās utt.);

2) nepieciešamību brīvības atņemšanas soda izpildes laikā ņemt vērā katra notiesātā individuālās vajadzības (individualizācijas principa ieviešana), kas prasa kardināli jaunu pieeju ieslodzījuma izpildes organizēšanai un personāla resursu nodrošinājumam;

3) nepieciešamību izvērtēt, vai un kādi pasākumi ir nepieciešami notiesāto sieviešu kā īpaši aizsargājamas notiesāto grupas aizsardzībai;

4) rada jautājumu, vai ST spriedums vispār ir izpildāms esošajā ieslodzījuma vietu infrastruktūrā un esošajā brīvības atņemšanas soda izpildes modelī.

Izvērtējot šos pamatjautājumus, ir nepieciešams risināt brīvības atņemšanas soda izpildes normatīvā regulējuma pilnveidošanu, vienlaikus ņemot vērā iespējas jauno regulējumu īstenot esošajā ieslodzījuma vietu infrastruktūrā. Uzreiz jāsaka, ka Tieslietu ministrijas secinājums ir, ka jauna ieslodzījuma vietu infrastruktūra ir viens no nozīmīgākajiem aspektiem ST sprieduma izpildes nodrošināšanai pilnā apmērā un ka šī ST sprieduma izpildei nepietiek tikai ar grozījumu izstrādi esošajos normatīvajos aktos.

Ņemot vērā, ka ST spriedumā ietvertie secinājumi ieslodzījuma izpildes sistēmu skar tik būtiski, ka ST sprieduma izpilde esošajā cietumu infrastruktūrā nav iespējama, ir sagatavots šis informatīvais ziņojums, lai valdība lemtu par turpmāko rīcību saistībā ar ST spriedumu.

**2. Līdz šim veiktie pasākumi ST sprieduma izpildei**

***2.1. Eiropas Cilvēktiesību prakse un citi Satversmes tiesas spriedumi***

Izskatot jautājumu par ST sprieduma izpildi, jāņem vērā vēl arī citi paralēli noritējuši procesi, kas ir saistīti ar Satversmes tiesas paustajiem secinājumiem.

*Eiropas Cilvēktiesību tiesas prakse*

Uzreiz jāpiebilst, ka, izvērtējot Eiropas Cilvēktiesību tiesas (turpmāk – ECT) praksi, izņemot zemāk minēto ECT spriedumu, netika konstatēti citi ECT spriedumi lietās pret Latviju, ar kuriem par labu ieslodzītajiem tika piespriesta kompensācijas izmaksa saistībā ar Eiropas Cilvēka tiesību un pamatbrīvību aizsardzības konvencijas (turpmāk – Konvencija) 14. panta (diskriminācijas aizliegums) pārkāpumiem.

2019. gada 10. janvāra spriedumā lietā "*Ēcis pret Latviju*" ECT nolēma, ka ir noticis Konvencijas 14. panta (diskriminācijas aizliegums), skatot to kopsakarā ar 8. pantu (tiesības uz ģimenes dzīves neaizskaramību), pārkāpums. Iesniegumā iesniedzējs sūdzējās, ka viņam, izciešot sodu slēgtajā cietumā par sevišķi smaga nozieguma izdarīšanu, netika atļauts īslaicīgi atstāt brīvības atņemšanas iestādi sakarā ar tuva radinieka nāvi. Iesniedzējs savu situāciju salīdzināja ar sievietēm, kuras, ja tiek notiesātas par tāda paša smaguma nozieguma izdarīšanu, soda izciešanu uzsāk daļēji slēgtajā cietumā un līdz ar to var saņemt atļauju īslaicīgi atstāt brīvības atņemšanas iestādi sakarā ar tuva radinieka nāvi. ECT secināja, ka absolūts aizliegums notiesātajiem vīriešiem īslaicīgi atstāt cietumu, lai apmeklētu tuva radinieka bēres, nekādā veidā nesekmē nepieciešamību nodrošināt notiesāto sieviešu īpašās vajadzības. Tāpat ECT secināja, ka atteikumam izskatīt pieteicēja lūgumu apmeklēt tēva bēres, pamatojot to ar soda izciešanas režīmu, kas noteikts, pamatojoties uz viņa dzimumu, nav pamatota un objektīva iemesla un līdz ar to šāda attieksme bija diskriminējoša (*ECT sprieduma 93. un 94. punkts*).

Kaut arī no minētā ECT sprieduma izrietēja nepieciešamība izvērtēt tikai Kodeksa regulējumu par kārtību, kādā notiesātie var lūgt īslaicīgi atstāt brīvības atņemšanas iestādi, lai apmeklētu radinieka bēres, tomēr tas ir viens no jautājumiem, kura izvērtēšanas nepieciešamība izrietēja arī no ST sprieduma.

*Satversmes tiesas lieta Nr. 2019-32-01*

2020. gada 18. septembrī Satversmes tiesa pieņēma spriedumu lietā Nr. 2019-32-01 "Par Latvijas Sodu izpildes kodeksa 49.2 panta pirmās daļas atbilstību Latvijas Republikas Satversmes 91. panta otrajam teikumam un 96. pantam" (turpmāk – lieta Nr. 2019-32-01). Lēmumā par minētās lietas ierosināšanu norādīts, ka no pieteikuma secināms, ka apstrīdētā norma paredz izņēmuma gadījumus, kad notiesātajam ir tiesības īslaicīgi atstāt brīvības atņemšanas teritoriju saistībā ar tuva radinieka nāvi. Tajā nav paredzētas tiesības īslaicīgi atstāt brīvības atņemšanas iestādes teritoriju notiesātajam, kas sodu izcieš slēgtajā cietumā (slēgtajā cietumā sodu izcieš vīrieši). Satversmes tiesa lietā Nr. 2019-32-01 Kodeksa 49.2 panta pirmo daļu, ciktāl tā neparedz notiesātajam, kas sodu izcieš slēgtā cietumā vai daļēji slēgta cietuma soda izciešanas režīma zemākajā pakāpē, iespēju īslaicīgi atstāt brīvības atņemšanas vietas teritoriju sakarā ar tuva radinieka nāvi, atzina par neatbilstošu Latvijas Republikas Satversmes 96. pantam (turpmāk – ST spriedums lietā Nr. 2019-32-01).

ST spriedumā lietā Nr. 2019-32-01 tika norādīts, ka "pastāv alternatīvs, ieslodzītās personas tiesības uz privātās dzīves neaizskaramību mazāk ierobežojošs līdzeklis – katra ieslodzītās personas lūguma ļaut tai īslaicīgi atstāt brīvības atņemšanas vietas teritoriju individuāla izvērtēšana, ņemot vērā iepriekš minētās atziņas un Kodeksa 49.2 pantā ietvertos kritērijus" (*ST sprieduma lietā Nr. 2019-32-01* *18.2. punkts*). Tāpat Satversmes tiesa norādīja, ka "atvadīšanās no miruša tuva radinieka brīvības atņemšanas iestādes teritorijā nav uzskatāma par alternatīvu līdzekli tiesībās uz privātās dzīves neaizskaramību ietvertajam tuva radinieka bēru apmeklējumam. Kā norādīts iepriekš šajā spriedumā, bērēm un bēru rituāliem ir īpaša nozīme katra indivīda un visas sabiedrības dzīvē. Atvadīšanās no mirušā brīvības atņemšanas vietas teritorijā to nespēj aizstāt. Tādējādi atvadīšanās no miruša radinieka brīvības atņemšanas vietas teritorijā nav uzskatāma par alternatīvu tuva radinieka bēru apmeklēšanai" (*ST sprieduma lietā Nr. 2019-32-01 18.1. punkts*).

No minētā izriet, ka Satversmes tiesas ieskatā 2020. gada 28. maija likumā "Grozījumi Latvijas Sodu izpildes kodeksā" ietvertais risinājums nerisina ECT spriedumā, kā arī tikai daļēji risina ST spriedumā konstatētās problēmas, jo tiesības atvadīties no miruša radinieka brīvības atņemšanas iestādes teritorijā nevar aizstāt tuva radinieka bēru apmeklējumu. No ST sprieduma lietā Nr. 2019-32-01 izriet, ka ir nepieciešams individuāli izvērtēt katra notiesātā lūgumu ļaut tam īslaicīgi atstāt brīvības atņemšanas vietas teritoriju, ņemot vērā spriedumā minētās atziņas un Kodeksa 49.2pantā ietvertos kritērijus. Līdz ar to arī no ST sprieduma lietā Nr. 2019-32-01 izriet nepieciešamība brīvības atņemšanas soda izpildē ņemt vērā katra notiesātā individuālās vajadzības (individualizācijas principa ieviešana).

Izvērtējot ST spriedumā lietā Nr. 2019-32-01 norādīto, Tieslietu ministrija šobrīd izstrādā jaunus grozījumus Kodeksā, nosakot kritērijus, pēc kuriem tiks izvērtēti slēgtajā cietumā un daļēji slēgtā cietuma soda izciešanas režīma zemākajā pakāpē esošo notiesāto izteiktie lūgumi īslaicīgi atstāt brīvības atņemšanas iestādes teritoriju, lai apmeklētu tuva radinieka bēres.

*Satversmes tiesas lieta Nr. 2020-21-01*

Satversmes tiesa 2020. gada 14. aprīlī ierosināja lietu Nr. 2020-21-01 "Par Latvijas Sodu izpildes kodeksa 45. panta piektās daļas pirmā teikuma atbilstību Latvijas Republikas Satversmes 96. pantam". Kodeksa 45. panta piektās daļas pirmais teikums noteic, ka notiesātajiem nav atļautas satikšanās ar apcietinātām personām un personām, kuras izcieš sodu citās brīvības atņemšanas iestādēs.

Ar Satversmes tiesas 2021. gada 15. janvāra spriedumu lietā Nr. 2020-21-01 (turpmāk – ST spriedums lietā Nr. 2020-21-01) Kodeksa 45. panta piektās daļas pirmais teikums, ciktāl tas bez individuāla izvērtējuma liedz notiesātai personai satikšanos ar ģimenes locekli, kurš izcieš sodu citā brīvības atņemšanas iestādē un ir saņēmis atļauju īslaicīgi atstāt brīvības atņemšanas iestādes teritoriju, tika atzīts par neatbilstošu Latvijas Republikas Satversmes 96. pantam. Tāpat Satversmes tiesa secina, ka apstrīdētajā normā ietvertā pamattiesību ierobežojuma leģitīmo mērķi līdzvērtīgā kvalitātē ir iespējams sasniegt ar alternatīviem līdzekļiem. Proti, alternatīvais līdzeklis, kas notiesātajai personai, kura vēlas tikties ar ģimenes locekli, kas izcieš sodu citā brīvības atņemšanas iestādē, Latvijas Republikas Satversmes 96. pantā ietvertās pamattiesības ierobežotu mazāk, būtu katra attiecīga notiesātās personas lūguma individuāla izvērtēšana.

Līdz ar to arī no ST sprieduma lietā Nr. 2020-21-01 izriet nepieciešamība brīvības atņemšanas soda izpildē ņemt vērā katra notiesātā individuālās vajadzības (individualizācijas principa ieviešana).

Līdz ar to gan no ST sprieduma, gan arī no citiem šajā nodaļā apskatītajiem Satversmes tiesas spriedumiem izriet nepieciešamība brīvības atņemšanas soda izpildi organizēt atbilstoši individualizācijas principam, proti, ar brīvības atņemšanas soda izpildi saistīti jautājumi tiek izlemti, individuāli izvērtējot katru gadījumu. Šāda pieeja nav īstenojama ar esošo ieslodzījuma vietu personālu, kam šobrīd noteikti citi uzdevumi. Savukārt, lai varētu nodrošināt individualizācijas principa iedzīvināšanu, ir nepieciešama jauna pieeja attiecībā uz personāla organizāciju ieslodzījuma vietās un notiesāto atbalsta personu (kontaktpersonas, kuras labi pārzina savā pārziņā esošo notiesāto individuālos apstākļus (notiesātā raksturojumu, riskus, resocializācijas vajadzības, dzīves un ģimenes apstākļus utt.)) ieviešana.

***2.2. Likumdošanas iniciatīvas ST sprieduma izpildei***

ST spriedumā norādīts uz brīvības atņemšanas soda izpildes atšķirībām par smaga un sevišķi smaga nozieguma izdarīšanu notiesātajiem vīriešiem un sievietēm:

1) saziņā ar tuviniekiem;

2) finansiālajās tiesībās, t.i., iepirkšanās cietuma veikalā;

3) tiesībās ar brīvības atņemšanas iestādes priekšnieka atļauju īslaicīgi atstāt brīvības atņemšanas iestādi sakarā ar tuva radinieka nāvi vai smagu slimību, kas apdraud slimā dzīvību;

4) kārtībā, kādā var saņemt veselības aprūpes pakalpojumus un iegūt izglītību.

Šobrīd Kodeksā noteiktās notiesāto tiesības var vispārīgi iedalīt četrās grupās:

1) tiesības, kas tiek nodrošinātas visiem notiesātajiem, neatkarīgi no soda izciešanas režīma (tiesības atvadīties no miruša radinieka brīvības atņemšanas iestādes teritorijā, tiesības piedalīties resocializācijas pasākumos, tiesības sūtīt un saņemt vēstules u.c.)

2) tiesības, kas tiek nodrošinātas visiem notiesātajiem, taču atšķiras šo tiesību apjoms atkarībā no soda izciešanas režīma (tiesības uz satikšanos, telefonsarunām u.c.);

3) tiesības (atļaujas), par kuru piešķiršanu katrā individuālajā gadījumā lemj brīvības atņemšanas iestādes priekšnieks atbilstoši Kodeksā noteiktajai kārtībai:

3.1. atļauja notiesātajam, kas izcieš sodu daļēji slēgtā cietuma soda izciešanas režīma augstākajā pakāpē, atklātajā cietumā un audzināšanas iestādē nepilngadīgajiem, īslaicīgi atstāt brīvības atņemšanas iestādi sakarā ar tuva radinieka nāvi vai smagu slimību, kas apdraud slimā dzīvību (Kodeksa 49.2pants);

3.2. atļauja notiesātajam, kas izcieš sodu daļēji slēgtā cietuma soda izciešanas režīma augstākajā pakāpē, atklātajā cietumā un audzināšanas iestādē nepilngadīgajiem, īslaicīgi atstāt brīvības atņemšanas iestādi, lai saņemtu veselības aprūpes pakalpojumus par personīgajiem līdzekļiem ārstniecības iestādē ārpus brīvības atņemšanas iestādes (Kodeksa 78.4pants);

3.3. atļauja notiesātajam, kas ir iesaistīts atkarību mazināšanas programmā, īslaicīgi atstāt brīvības atņemšanas iestādi (Kodeksa 49.2 pants);

3.4. atļauja notiesātajam, kas izcieš sodu atklātajā cietumā, iegūt izglītību izglītības iestādē, kas atrodas ārpus brīvības atņemšanas iestādes teritorijas (Kodeksa 50.6panta septītā daļa);

3.5. atļauja notiesātajam, kas izcieš sodu atklātajā cietumā, apmeklēt valsts un pašvaldību iestādes, ja tas nepieciešams viņa sociālo problēmu risināšanai, arī lai piedalītos bezdarba samazināšanas preventīvajos pasākumos atbilstoši normatīvajos aktos par bezdarbnieku un darba meklētāju atbalstu noteiktajam (Kodeksa 50.6panta devītā daļa);

4) pamudinājumi, kas notiesātajiem tiek piešķirti par labu uzvedību un godīgu attieksmi pret darbu vai mācībām Kodeksa 68. pantā noteiktajā kārtībā.

Attiecībā uz trešo tiesību grupu jāņem vērā, ka ne visiem notiesātajiem, kas atrodas noteiktajā soda izciešanas režīma pakāpē, tiek piešķirta šāda atļauja, jo to piešķir pēc individuāla izvērtējuma. Savukārt pamudinājumi ir uzskatāmi par iestādes rīcības brīvību un par to piemērošanu izlemj brīvības atņemšanas iestāde, notiesātajam nav tiesību pieprasīt pamudinājuma piemērošanu. Pamudinājumi ir papildu bonuss, ko var piešķirt notiesātajam par sasniegumiem resocializācijas procesā.

Jautājums par ST sprieduma ieviešanas iespējamību, ir cieši saistīts ar notiesāto tiesībām, to apjomu un ieslodzījuma vietu infrastruktūras spēju nodrošināt nepieciešamās izmaiņas. Turpmāk aprakstītas citas likumdošanas iniciatīvas, kas skar notiesāto tiesības, ieslodzījuma izpildes sistēmu un tajā plānotās reformas un kuras daļēji risina arī ST spriedumā minēto problēmu. Vienlaikus ir jāņem vērā arī ST spriedumā secinātais, ka likumdevējam ir jāņem vērā, ka notiesātās sievietes ir īpaši aizsargājam ieslodzīto grupa un regulāri jāpasver, vai un kādi īpaši pasākumi ir nepieciešami šīs ieslodzīto grupas aizsardzībai.

***2.2.1. Likumdošanas iniciatīvas attiecībā uz notiesāto tiesību uz saziņu ar tuviniekiem***

*Slēgtā cietuma reforma*

Tieslietu ministrija šobrīd izstrādā likumprojektu "Grozījumi Latvijas Sodu izpildes kodeksā", lai nodrošinātu, ka lielāka notiesāto grupa ātrāk varētu pretendēt uz nosacītu pirmstermiņa atbrīvošanu no soda izciešanas ar elektronisko uzraudzību. Minētais likumprojekts paredz reformēt slēgto cietumu, likvidējot slēgtā cietuma soda izciešanas režīma vidējo pakāpi, un tādējādi paātrinot slēgtajā cietumā esošo notiesāto nonākšanu soda izciešanas režīma augstākajā pakāpē, kurā notiesātais iegūst tiesības pretendēt uz nosacītu pirmstermiņa atbrīvošanu no soda izciešanas, tai skaitā ar elektroniskās uzraudzības noteikšanu. Šai iniciatīvai ir ietekme uz notiesāto tiesību apjomu, jo, likvidējot slēgtā cietuma soda izciešanas režīma vidējo pakāpi, notiesātie, kas uzsāk soda izciešanu slēgtajā cietumā, varēs arī ātrāk nonākt daļēji slēgtajā cietumā, kur tiem paredzēts lielāks tiesību apjoms.

Ņemot vērā minēto, ir prognozējama lielāka notiesāto skaita ātrāka nokļūšana daļēji slēgtajos cietumos, kur tiem ir lielāks tiesību apjoms un citas priekšrocības. Minētā iniciatīva ir nepieciešama ne tikai, lai paplašinātu elektroniskās uzraudzības piemērošanu, bet arī tādēļ, lai nodrošinātu, ka lielāka notiesāto daļa atrodas soda izciešanas režīmā ar lielāku tiesību apjomu, un no cietuma tiktu atbrīvoti tie notiesātie, kuri nepieciešamo resocializācijas rezultātu un gatavību dzīvei sabiedrībā sasniedz ātrāk. Tādējādi tiks panākta lielāka atbilstība arī starptautiskajās rekomendācijās ietvertajai pamatidejai, ka persona no cietuma ir jāatbrīvo tad, kad tā sasniegusi noteiktu resocializācijas rezultātu, nevis tad, kad pagājis likumā noteiktais laika periods attiecīgajā soda izciešanas režīma pakāpē.

Likumprojektu plānots izsludināt Valsts sekretāru sanāksmē 2021. gada sākumā. Tomēr uzreiz jāpiebilst, ka pat tik neliela reforma kā likumprojektā ietvertā slēgtā cietuma vidējās pakāpes izslēgšana, rada izaicinājumus ieslodzījuma vietu infrastruktūrai (apmēram 445[[2]](#footnote-2) notiesātajiem būs jānodrošina lielāks tiesību apjoms (par vienu soda izciešanas režīma pakāpes apjomu) esošajā ieslodzījuma vietu infrastruktūrā, personālresursi šo tiesību apjoma nodrošināšanai), tomēr šādu apjomu ir iespējams risināt esošajā ieslodzījuma vietu sistēmā. Risinājumi ir iespējami tāpēc, ka Latvijas ieslodzījuma vietās jau vairākus gadus nepastāv pārapdzīvotības problēma un ieslodzīto skaits turpina nedaudz samazināties. Tomēr tiesību apjoma lielāks palielinājums (lielākam skaitam vai vairāk nekā par vienas soda izciešanas režīma pakāpēs apjomu) nav īstenojams esošajā ieslodzījuma vietu infrastruktūrā un ar esošajiem personāla resursiem.

***2.2.2. Likumdošanas iniciatīvas attiecībā uz notiesāto finansiālo tiesību apjomu***

*Notiesāto tiesības iepirkties cietuma veikalā bez naudas summas ierobežojuma*

Tieslietu ministrijas izstrādātais likumprojekts "Grozījumi Latvijas Sodu izpildes kodeksā" (Nr. 855/Lp13), kas 2021. gada 18. februārī tika atbalstīts Saeimā pirmajā lasījumā, cita starpā paredz noteikt, ka visi notiesātie slēgtajā un daļēji slēgtajā cietumā komersanta izveidotajā pastāvīgā tirdzniecības vietā brīvības atņemšanas iestādes teritorijā varēs iepirkties bez naudas summas ierobežojuma. Šobrīd Kodekss atkarībā no soda izciešanas režīma pakāpes notiesātajiem, kas izcieš sodu slēgtajā vai daļēji slēgtajā cietumā, paredz naudas summas ierobežojumus, veicot pirkumus cietuma veikalā.

Līdz ar to minētais likumprojekts paredz atcelt pirkuma summas ierobežojumus. Tādējādi ST spriedumā norādītais, ka "Kodekss paredz arī atšķirīgus notiesāto vīriešu un sieviešu finansiālo tiesību ierobežojumus, proti, atšķiras tiesiskais regulējums par to, cik bieži un par kādu summu notiesātie vīrieši un sievietes var iepirkties cietuma veikalā" (*ST sprieduma 20.3. punkts*) tiks faktiski atrisināts.

***2.2.3. Likumdošanas iniciatīvas attiecībā uz notiesāto tiesībām atvadīties no miruša radinieka***

*Notiesāto tiesības atvadīties no miruša radinieka brīvības atņemšanas iestādes teritorijā*

Ņemot vērā ST spriedumu, ECT spriedumu, kā arī vēl vienu Satversmes tiesā ierosināto lietu Nr. 2019-32-01, 2020. gada 28. maijā tika pieņemts likums "Grozījumi Latvijas Sodu izpildes kodeksā" (stājās spēkā 2020. gada 23. jūnijā), ar kuru cita starpā Kodekss tika papildināts ar jaunu 49.4 pantu, nosakot kārtību, kādā jebkurš notiesātais (neatkarīgi no soda izciešanas režīma) var vērsties pie brīvības atņemšanas iestādes priekšnieka ar lūgumu atļaut atvadīties no miruša radinieka brīvības atņemšanas iestādes teritorijā. Atvadīšanās no radinieka notiek brīvības atņemšanas iestādes pārstāvja klātbūtnē (vizuālās kontroles apstākļos). Līdzīgs regulējums tika ietverts arī 2020. gada 28. maija likumā "Grozījumi Apcietinājumā turēšanas kārtības likumā'', kas stājās spēkā 2020. gada 23. jūnijā.

Minēto grozījumu izstrādes mērķis bija izpildīt ST spriedumā norādīto, kā arī novērst ECT spriedumā konstatēto problēmu, nodrošinot visām notiesātajām personām, neatkarīgi no dzimuma, iespēju atvadīties no miruša radinieka. Līdzīga iespēja tika noteikta arī apcietinātajiem.

*Notiesāto tiesības atvadīties no miruša radinieka ārpus brīvības atņemšanas teritorijas*

Kā jau iepriekš tika minēts, lai izpildītu ST spriedumu lietā Nr. 2019-32-01, Tieslietu ministrija šobrīd izstrādā jaunus grozījumus Kodeksā, nosakot kārtību un kritērijus, pēc kuriem tiks izvērtēti slēgtajā cietumā un daļēji slēgtā cietuma soda izciešanas režīma zemākajā pakāpē esošo notiesāto izteiktie lūgumi īslaicīgi atstāt brīvības atņemšanas iestādes teritoriju, lai apmeklētu tuva radinieka bēres. Tiek plānots, ka minētie grozījumi tiks iesniegti kā priekšlikumi likumprojekta "Grozījumi Latvijas Sodu izpildes kodeksā" (Nr. 855/Lp13) 2. lasījumam vai kā atsevišķs likumprojekts.

***2.2.4. Likumdošanas iniciatīvas, kas skar brīvības atņemšanas soda izpildi kopumā***

*Jaunais Kriminālsodu izpildes likumprojekts*

Tieslietu ministrija turpina darbu arī pie jaunā Kriminālsodu izpildes likumprojekta izstrādes, kurā tiek paredzēta pilnīgi atšķirīga ieslodzījuma vietu sistēma (tai skaitā reformēti cietumu veidi), jauna sodu izpildes filozofija, jauni sodu izpildes sistēmas darbības principi (t.sk. dinamiskā drošība) un kārtība. Kriminālsodu izpildes likumprojekts paredz arī lielāku individualizācijas principa ieviešanu, lielāku notiesātā iesaistes un sasniegto resocializācijas rezultātu ietekmi uz soda izpildes gaitu. Atbilstoši ST spriedumā minētajam jaunajā Kriminālsodu izpildes likumprojektā tiks pievērsta uzmanība arī diskriminācijas nepieļaušanai pēc dzimuma pazīmes.

Tomēr, izstrādājot likumprojektu, ir kļuvis pilnīgi skaidrs, ka tajā ietvertās jaunās iniciatīvas nav iespējams īstenot esošajā ieslodzījuma vietu infrastruktūrā, kurā ieslodzītie tiek izvietoti daudzvietīgās kamerās un kurā faktiski nav iespēju nodrošināt resocializācijas pasākumus notiesāto atrašanās vietā. Turklāt esošās infrastruktūras apkalpošana, ieslodzīto uzraudzība, ikdienas sadzīves procedūru nodrošināšana un kārtības nodrošināšana pārsvarā notiek, izmantojot personāla resursus, nevis ar infrastruktūras risinājumu vai tehnisko līdzekļu palīdzību. Tā vietā liels personāla resurss ir nepieciešams notiesāto nogādāšanai uz pastaigām, pirti, skolu, darba vietu, cietuma veikalu, uz medicīnas daļu, resocializācijas programmas norises vietu cietumā, uz telefonsarunu norises vietu, uz īslaicīgo un ilgstošo satikšanos norises vietu u.tml.

Kriminālsodu izpildes likumprojekts paredz noteikt, ka notiesātie brīvības atņemšanas sodu izcieš divu veidu cietumos: slēgtajā cietumā, kurā ir divas soda izciešanas režīma pakāpes, un atklātajā cietumā. Faktiski Kriminālsodu izpildes likumprojekta ieviešanai būs nepieciešama notiesāto izvietošana divvietīgās kamerās (vai kamerās ar mazāku izvietojamo personu skaitu nekā šobrīd), izvietošana pēc atšķirīgiem principiem – piemēram, elastīgāka izvietošana mazākās vienībās, vienību formēšana pēc specifiskām notiesāto pazīmēm (piemēram, invaliditātes, vecuma, uzvedības traucējumiem, u.tml.), lai katram notiesātajam tiktu nodrošināti tādi resocializācijas pasākumi, kas atbilst viņa individuālajām vajadzībām. Tāpat soda izpildi paredzēts organizēt pavisam citā veidā, tuvinot to tādai izpildes organizācijai, kāda šobrīd tiek nodrošināta atkarīgajiem notiesātajiem Atkarīgo centrā (terapeitiskā kopiena ar kontaktpersonu sistēmu un individualizācijas principu), kas ļaus nodrošināt mūsdienīgu soda izpildi, labākus resocializācijas rezultātus un sabiedrības drošību kopumā.

Līdz ar to Kriminālsodu izpildes likumprojekta īstenošanai ir nepieciešama cita veida ieslodzījuma vietu infrastruktūra nekā šobrīd pastāvošā, un tāpēc darbu pie minētā likumprojekta nav iespējams pabeigt, kamēr nav pabeigta jaunā Liepājas cietuma būvniecība[[3]](#footnote-3). Jāmin, ka jaunā Liepājas cietuma darbības uzsākšanas rezultātā gandrīz puse no notiesātajiem tiks izvietoti jaunā un likumprojekta garam atbilstošā infrastruktūrā. Tas dos iespēju vairākus no esošajiem cietumiem slēgt un atlikušos cietumus, kuru infrastruktūra ir salīdzinoši labāka nekā pārējiem, pielāgot likumprojektā noteiktajai soda izpildes kārtībai (samazinoties notiesāto skaitam konkrētā cietumā ir iespējams, piemēram, samazināt kamerās ievietojamo notiesāto skaitu, mainīt ikdienas procedūras, palielināt resocializācijas intensitāti, ieviest lielāku individualizāciju soda izpildē, palielināt saziņas tiesību apjomu – vairāk tikšanos, telefonzvanu u.tml.).

Izstrādātais jaunā cietuma tehniskais projekts šobrīd ietver visus nepieciešamos elementus, kas nepieciešami likumprojektā ietvertās jaunās soda izpildes nodrošināšanai – divvietīgas kameras, nelielas vienības, telpas resocializācijas pasākumu nodrošināšanai uz vietas vienībā, tehniskie uzraudzības līdzekļi, infrastruktūras risinājumi, kas paredz mazāku personāla iesaisti notiesāto nogādāšanā utt. Atbilstoši valdības lēmumam tiek plānots, ka jaunā cietuma būvniecība jāpabeidz līdz 2024. gada 30. oktobrim, tomēr vismaz pusgads būs nepieciešams, lai tiktu uzsākta jaunā cietuma darbība (par to liecina arī Igaunijas pieredze ar jaunbūvēto cietumu darbības uzsākšanu, jo pēc nodošanas ekspluatācijā ir jānodrošina darbinieku apmācība darbam jaunajās telpās, darbam ar jaunajām tehnoloģijām, ieslodzīto un viņu mantu pārvietošana u.tml. procesi, lai jaunais cietums varētu droši uzsākt darbību).

Tāpēc Kriminālsodu izpildes likumprojekta īstenošanas uzsākšanas termiņš ir tieši saistīts ar jaunā Liepājas cietuma darbības uzsākšanas laiku.

***2.2.5. Kārtība, kādā notiesātie var saņemt veselības aprūpes pakalpojumus un iegūt izglītību***

ST spriedumā tika norādīts arī uz to, ka atkarībā no soda izciešanas režīma, kurā atrodas notiesātais, ir atkarīga arī kārtība, kādā notiesātais var saņemt veselības aprūpes pakalpojumus un iegūt izglītību ārpus brīvības atņemšanas iestādes (*ST sprieduma 20.3. punkts*).

Informējam, ka visiem notiesātajiem neatkarīgi no soda izciešanas režīma tiek nodrošināts vienāds veselības aprūpes apjoms. Atbilstoši Kodeksa 78. panta pirmajā daļā noteiktajam ar brīvības atņemšanu notiesātie saņem no valsts budžeta apmaksātus veselības aprūpes pakalpojumus normatīvajos aktos par veselības aprūpes finansēšanu un organizēšanu noteiktajā apjomā un kārtībā. Turklāt atbilstoši tā paša panta otrajā daļā noteiktajam papildus veselības aprūpes apjomam, kas noteikts normatīvajos aktos par veselības aprūpes finansēšanu un organizēšanu, ar brīvības atņemšanu notiesātie saņem neatliekamo stomatoloģisko palīdzību. Līdz ar to notiesātajiem (un arī apcietinātajiem) tiek nodrošināts pat lielāks veselības aprūpes apjoms nekā pārējiem sabiedrības locekļiem.

Tāpat neatkarīgi no soda izciešanas režīma visiem notiesātajiem, tāpat kā pārējiem sabiedrības locekļiem, ir tiesības saņemt veselības aprūpes pakalpojumus par saviem personiskajiem līdzekļiem. Notiesātajiem, kas izcieš sodu daļēji slēgtā cietuma soda izciešanas režīma augstākajā pakāpē, atklātajā cietumā un audzināšanas iestādē nepilngadīgajiem ir paredzētas tiesības lūgt brīvības atņemšanas iestādes priekšniekam atļauju īslaicīgi atstāt brīvības atņemšanas iestādi, lai saņemtu veselības aprūpes pakalpojumus par saviem personiskajiem līdzekļiem ārpus brīvības atņemšanas iestādes (šie notiesātie ar rakstveida iesniegumu brīvības atņemšanas iestādes priekšniekam var lūgt atļauju īslaicīgi atstāt brīvības atņemšanas iestādes teritoriju uz laiku no vienas stundas līdz trim diennaktīm).

Vienlaikus vēršam uzmanību uz to, ka minētā norma negarantē to, ka jebkuram šiem notiesātajam tiek dota šāda atļauja. Atbilstoši Kodeksa 78.5pantā noteiktajam brīvības atņemšanas iestādes priekšnieks izvērtē notiesātā iesniegumu atbilstoši vairākiem kritērijiem (piemēram, brīvības atņemšanas iestādes priekšnieks nedod notiesātajam minēto atļauju, ja šo veselības aprūpes pakalpojumu ir iespējams saņemt brīvības atņemšanas iestādē vai Latvijas Cietumu slimnīcā, brīvības atņemšanas iestādes ārsta atzinumā nav norādes, kas apliecina veselības aprūpes pakalpojuma saņemšanas nepieciešamību utt.). Līdz ar to minētā atļauja nav uzskatāma par tādu tiesību, kas jebkurā gadījumā notiesātajiem, kas atrodas minētajos soda izciešanas režīmos, tiks piešķirta, un līdz ar to nav salīdzināma ar citām notiesāto tiesībām, piemēram, tiesībām uz īslaicīgo un ilgstošo satikšanos. Kodeksa 78.4pants tikai paredz notiesātā tiesības lūgt sniegt šādu atļauju, savukārt brīvības atņemšanas iestādes priekšnieks atbilstoši Kodeksā noteiktajiem kritērijiem vērtē, vai šāda atļauja ir dodama.

Savukārt pārējie notiesātie, kas atrodas citos soda izciešanas režīmos, arī var saņemt veselības aprūpes pakalpojumus par personiskajiem līdzekļiem ārpus brīvības atņemšanas iestādes, taču viņus uz ārstniecības iestādi pārved Ieslodzījuma vietu pārvaldes (turpmāk – Pārvalde) amatpersona ar speciālo dienesta pakāpi. Kārtību, kādā notiesātie var saņemt veselības aprūpes pakalpojumus par personiskajiem līdzekļiem ārpus brīvības atņemšanas iestādes, nosaka Ministru kabineta 2015. gada 2. jūnija noteikumi Nr. 276 "Apcietināto un notiesāto personu veselības aprūpes īstenošanas kārtība". Līdz ar to visi notiesātie, neatkarīgi no soda izciešanas režīma, var saņemt veselības aprūpes pakalpojumus vienādā apjomā, tai skaitā veselības aprūpes pakalpojumus par personiskajiem līdzekļiem, atšķiras vienīgi tas, vai viņi uz šādu pakalpojumu saņemšanu tiek nogādāti vai var doties paši.

Attiecībā uz atšķirībām kārtībā, kādā notiesātie iegūst izglītību, informējam, ka ieslodzītie piedalās vispārējās izglītības, profesionālās un interešu, neformālās izglītības aktivitātēs, kas tiek īstenotas visās ieslodzījuma vietās. Tāpat ieslodzītajiem ir iespēja apgūt augstāko izglītību. Vispārējās un profesionālās izglītības programmas brīvības atņemšanas iestādēs īsteno pašvaldību vai valsts izglītības iestādes, pamatojoties uz sadarbības līgumu. Attiecībā uz notiesātajiem, kas atrodas atklātajā cietumā, Kodekss paredz notiesātā tiesības lūgt atļauju iegūt izglītību izglītības iestādē ārpus brīvības atņemšanas iestādes un brīvības atņemšanas iestādes priekšnieks var atļaut notiesātajam iegūt izglītību izglītības iestādē, kas atrodas ārpus brīvības atņemšanas iestādes teritorijas, ja tas neapdraud sabiedrības drošību un nav pretrunā ar brīvības atņemšanas iestādē noteikto notiesāto dienas kārtību. Līdz ar to arī šajā gadījumā notiesātajam ir paredzētas tiesības lūgt atļauju iegūt izglītību ārpus brīvības atņemšanas iestādes teritorijas, bet tas nenozīmē, ka visiem notiesātajiem, kas izcieš sodu atklātajā cietumā, tiek dota šāda atļauja.

No iepriekš minētajām likumdošanas iniciatīvām izriet, ka jau ir veikti vairāki pasākumi, lai nodrošinātu ST sprieduma izpildi, daļēji novēršot ST spriedumā norādītās atšķirības soda izpildē vīriešiem un sievietēm. Tomēr vienlaikus ST spriedums un ST spriedums lietā Nr. 2019-32-01, kā arī ECT spriedums kopā norāda uz būtiskiem nepieciešamajiem uzlabojumiem ieslodzījuma vietu sistēmā, un to ieviešanai ir nepieciešama noteikta veida infrastruktūra, kuru atbilstoši valdības lēmumiem nebūs iespējams nodrošināt pirms jaunā Liepājas cietuma darbības uzsākšanas. Visu trīs spriedumu ieviešanai pēc būtības ir nepieciešama notiesāto vīriešu tiesību apjoma palielināšana līdz sievietēm noteiktajam tiesību apjomam, vienādojot abu dzimumu notiesāto tiesību apjomu, un neveidojot diskrimināciju pēc dzimuma pazīmes. Notiesāto vīriešu, kas sodu izcieš slēgtajā cietumā, tiesību apjoma palielināšanai līdz daļēji slēgtā cietumā esošo notiesāto sieviešu tiesību apjomam primāri ir nepieciešama atbilstoša infrastruktūra.[[4]](#footnote-4)

Tāpat no ST sprieduma, kā arī šajā nodaļā pieminētajiem citiem Satversmes tiesas spriedumiem izriet nepieciešamība pārveidot brīvības atņemšanas soda izpildes kārtības pamatelementus, un ņemt vērā katra notiesātā individuālo situāciju un riskus (individualizācijas princips un kontaktpersonu sistēma), kas pēc būtības prasa jauna veida soda izpildes kārtību Latvijā. Šī jaunā kārtība ir paredzēta Kriminālsodu izpildes likumprojektā, kura ieviešanai savukārt nepieciešama jauna veida ieslodzījuma vietu infrastruktūra.

**No minētā izriet, ka Tieslietu ministrija ir veikusi pasākumus ST sprieduma izpildei, tomēr gan iepriekš minēto, gan turpmāk šajā informatīvajā ziņojumā aprakstīto iemeslu dēļ ir jāsecina, ka ST spriedums tajā noteiktajā termiņā (2021. gada 1. maijs) pilnā apjomā nav izpildāms objektīvu iemeslu dēļ.**

**3. Brīvības atņemšanas soda izpilde esošajā ieslodzījuma vietu sistēmā**

***3.1. Soda progresīvā izpilde un soda izciešanas režīmi***

Atbilstoši Kodeksā noteiktajam ar brīvības atņemšanu notiesātie pilngadīgie sodu izcieš 3 veidu cietumos, kuros kopā ir 6 soda izciešanas režīmi. Atbilstoši Pārvaldes sniegtajai informācijai 2021. gada 18. janvārī ieslodzījuma vietās atradās 3040 ieslodzītie, no kuriem 2246 notiesātās personas un 794 apcietinātās personas. Šajā datumā ieslodzījuma vietās atradās 255 sievietes, no kurām 198 ir notiesātās un 57 – apcietinātās personas. Līdz ar to Latvijā notiesāto sieviešu īpatsvars ir apmēram 8 % no visu ar brīvības atņemšanu notiesāto personu skaita.

*1. tabula. Notiesāto izvietojums brīvības atņemšanas iestādēs[[5]](#footnote-5)*

|  |  |  |
| --- | --- | --- |
|  | **Skaits** | **Īpatsvars (%)** |
| Slēgtie cietumi | 1757 | 78,2 |
| Daļēji slēgtie cietumi | 424 | 18,8 |
| Atklātie cietumi | 47 | 2,09 |
| Audzināšanas iestāde nepilngadīgajiem | 18 | 0,8 |

No tabulas redzams, ka 78 % notiesāto atrodas slēgtajos cietumos, kas sniedz priekšstatu par to, cik apjomīga ietekme ir ST spriedumā minētajam uz ieslodzījuma vietu sistēmu kopumā. Tādējādi ST sprieduma ieviešanai 78 % notiesāto (vīriešu) tiesību apjoms ir jāpalielina līdz 8 % notiesāto (sieviešu) noteiktajam tiesību apjomam.

Tāpat problēmas apjomu un ietekmi parāda nākamais attēls, kurā parādīts notiesāto skaita sadalījums pa soda izciešanas režīma pakāpēm.

*1. attēls. Notiesāto izvietojums pa soda izciešanas režīmiem[[6]](#footnote-6)*

No minētā izriet, ka šobrīd lielākā daļa notiesāto (apmēram 78 % no notiesātajiem) ir izvietoti tieši slēgtajos cietumos, kur, salīdzinot ar citiem cietumu veidiem, notiesātajiem ir noteikts mazāks tiesību apjoms nekā citos cietumos.

Šādu notiesāto izvietojumu nosaka Kodeksa regulējums:

1) slēgtajā cietumā sodu izcieš ar brīvības atņemšanu notiesātie vīrieši par smaga vai sevišķi smaga nozieguma izdarīšanu, kā arī notiesātie, kas pārvietoti no daļēji slēgtā cietuma par rupjiem vai sistemātiskiem režīma pārkāpumiem;

2) daļēji slēgtajā cietumā sodu izcieš:

* sievietes par tīša nozieguma izdarīšanu;
* vīrieši par tīša mazāk smaga nozieguma izdarīšanu;
* notiesātie par mazāk smaga nozieguma aiz neuzmanības izdarīšanu, ja viņi agrāk izcietuši sodu brīvības atņemšanas iestādē, par kuru sodāmība nav noņemta vai dzēsta;
* notiesātie par mazāk smaga nozieguma aiz neuzmanības izdarīšanu, ja piespriesta brīvības atņemšana uz laiku, ilgāku par trim, bet ne ilgāku par astoņiem gadiem;
* vīrieši par smaga vai sevišķi smaga nozieguma izdarīšanu, ja viņi līdz nozieguma izdarīšanai nebija sasnieguši astoņpadsmit gadu vecumu;
* personas, kurām naudas sods aizstāts ar brīvības atņemšanu;
* personas, kurām neizciestais papildsods – probācijas uzraudzība – aizstāts ar brīvības atņemšanu;
* notiesātie, kas pārvietoti no slēgtajiem cietumiem;
* notiesātie, kas pārvietoti no atklātajiem cietumiem sakarā ar rupjiem vai sistemātiskiem disciplīnas pārkāpumiem;
* notiesātie, kas pārvietoti no audzināšanas iestādes nepilngadīgajiem pēc pilngadības sasniegšanas, ja viņi sodīti par smaga vai sevišķi smaga nozieguma izdarīšanu.

Brīvības atņemšanas soda izpilde Latvijā notiek atbilstoši soda progresīvās izpildes principam un pamatojas uz notiesāto diferenciāciju katra brīvības atņemšanas iestādes veida un režīma ietvaros, kā arī notiesāto pārvietošanu no viena veida cietuma uz cita veida cietumu, ņemot vērā izciestā soda daļu un notiesātā uzvedību. Tās mērķis ir panākt soda izpildes režīma atbilstību notiesātā uzvedībai un resocializācijas pakāpei, nodrošinot soda izpildi, kā arī viņa optimālu iekļaušanos dzīvē pēc atbrīvošanas. Soda progresīvās izpildes sistēmai ir pakļauti visi notiesātie, izņemot ar īslaicīgu brīvības atņemšanu notiesātos.

*2. attēls. Brīvības atņemšanas soda izciešana vīriešiem (režīma mīkstināšana)*

*3. attēls. Brīvības atņemšanas soda izciešana sievietēm (režīma mīkstināšana)*

No 2. un 3. attēla izriet, ka par smagiem un sevišķi smagiem noziegumiem notiesāto pilngadīgo vīriešu un sieviešu virzība soda progresīvās izpildes sistēmā atšķiras – sievietes par smaga un sevišķi smaga nozieguma izdarīšanu soda izciešanu uzsāk daļēji slēgtajā cietumā, savukārt vīrieši par tāda paša smaguma noziegumu izdarīšanu soda izciešanu uzsāk slēgtajā cietumā. Turklāt sievietes atklātajā cietumā var nonākt, ja ir izciesta vismaz puse no piespriestā brīvības atņemšanas soda, savukārt vīrieši – pēc izciestām vismaz ¾ no piespriestā soda.

Notiesātajam virzoties soda progresīvās izpildes sistēmā, pakāpeniski palielinās notiesāto tiesību apjoms, ja personas uzvedība soda izciešanas laikā vērtējama pozitīvi, vai arī tas var samazināties, ja notiesātais pieļauj pārkāpumus. Soda progresīvās izpildes mērķis ir panākt soda izpildes režīma atbilstību notiesātā uzvedībai un resocializācijas pakāpei. Tādējādi virzība soda progresīvā izpildes sistēmā atbilst pozitīvām izmaiņām notiesātā uzvedībā, prasmēs un attieksmē. Turklāt soda progresīvās izpildes sistēmas ne mazāk svarīga iezīme ir pakāpeniska soda izpildes režīma mīkstināšana, kas tādējādi nodrošina notiesātā vienmērīgu pielāgošanos jauniem un labākiem soda izpildes apstākļiem un sagatavo atbrīvošanai un iekļaušanai dzīvē pēc soda izciešanas.

Ņemot vērā jau iepriekš minētās plānotās likumdošanas iniciatīvas (notiesāto finansiālo tiesību apjoma palielināšana, tiesību lūgt atļauju īslaicīgi atstāt brīvības atņemšanas iestādi tuva radinieka bēru apmeklēšanai noteikšana visiem notiesātajiem u.c.), ST sprieduma ieviešanai visvairāk resursu ir nepieciešams tieši notiesāto tiesību uz saskarsmi apjoma palielināšanai. Līdz ar to turpmāk tiks detalizētāk apskatīta ST sprieduma ietekme tieši uz notiesāto tiesību uz saskarsmi apjomu.

*2. tabula. Notiesāto tiesību uz saziņu apjoms*

|  |  |  |  |  |
| --- | --- | --- | --- | --- |
| **Režīms** | **Īslaicīgās satikšanās** | **Ilgstošās satikšanās** | **Telefonsarunas** | **Tiesības īslaicīgi atstāt brīvības atņemšanas iestādi[[7]](#footnote-7)** |
| **Slēgtā cietuma zemākā pakāpe** | 4 (1-2h) | 3 (6-12 h) | 1 reizi mēnesī | - |
| **Slēgtā cietuma vidējā pakāpe** | 6 (1-2 h) | 4 (8-16 h) | 2 reizes mēnesī | - |
| **Slēgtā cietuma augstākā pakāpe** | 6 (1-2 h) | 6 (12-24 h) | 3 reizes mēnesī | - |
| **Daļēji slēgtā cietuma zemākā pakāpe** | 4 (1,5-2 h) | 5 (12-24 h) | Bez skaita ierobežojuma | - |
| **Daļēji slēgtā cietuma augstākā pakāpe** | 8 (1,5-2 h) | 8 (24-48 h) | Bez skaita ierobežojuma | ir |
| **Atklātais cietums** | Dienas kārtībā paredzētajā laikā uzņemt pie sevis viesus | Dienas kārtībā paredzētajā laikā uzņemt pie sevis viesus | Tiesības uz personisko mobilo telefonu un datortehniku ar interneta pieeju | ir |

Papildus minētajam norādāms, ka atsevišķām notiesāto grupām ir tiesības arī uz videozvaniem[[8]](#footnote-8).

Kā var secināt no 2. tabulas, slēgtajā un daļēji slēgtajā cietumā atšķiras ne tikai ilgstošo satikšanos skaits, bet arī to ilgums. Piemēram, slēgtā cietuma soda izciešanas režīma zemākajā pakāpē ilgstošās satikšanās ilgums ir no 6 līdz 12 stundām, savukārt daļēji slēgtā cietuma soda izciešanas režīma zemākajā pakāpē ilgstošās satikšanās ilgums ir no 12 līdz 24 stundām. Palielinot tiesību apjomu kādai no notiesāto grupām, palielinās šo tiesību nodrošināšanai domātās infrastruktūras noslodze un ir nepieciešama infrastruktūras papildu kapacitāte un nodrošinājums. Šāda tiesību apjoma nodrošināšana ir saistīta ar ieslodzījuma vietu tehniskajām iespējām (pieejamām telpām īslaicīgo un ilgstošo satikšanos nodrošināšanai, pieejamām iekārtām un telpām telefonsarunu un videozvanu nodrošināšanai), kā arī ar personāla iespējām notiesātos nogādāt uz vai no tikšanās vai telefonsarunas.

Turklāt ir jāsecina, ka 78 % (jeb 1757 notiesāto) notiesāto atrodas soda izciešanas režīmā (slēgtajā cietumā), kurā ir vismazākais tiesību apjoms un kuros atbilstoši CPT ziņojumā[[9]](#footnote-9) norādītajam noteiktie tiesību uz saskarsmi ar citām personām ierobežojumi nav pieļaujami attiecībā ne uz vienu ieslodzīto kategoriju.

*3. tabula. Brīvības atņemšanas iestāžu infrastruktūras kapacitāte tiesību uz saziņu nodrošināšanai[[10]](#footnote-10)*

|  |  |  |  |  |  |  |
| --- | --- | --- | --- | --- | --- | --- |
| **Brīvības atņemšanas iestādes** | **Ieslodzīto skaits, uz kuru attiecas ST spriedums[[11]](#footnote-11)** | **Ilgstošo satikšanos telpu skaits** | **Ilgstošo satikšanos skaits nedēļā[[12]](#footnote-12)** | **Īslaicīgo satikšanos telpu skaits** | **Īslaicīgo satikšanos skaits nedēļā** | **Telefonu, taksofonu skaits** |
| **Daugav-grīvas cietums** | **864**  (552/243/69)  **20**  (4/16) | Grīvas nodaļā  **7** | **15** | Grīvas nodaļā  1 (**5** notiesātie vienlaicīgi) | **40** | **1** stacionārais taksofons;  **2** pārnēsājamie telefoni |
| Daugavpils nodaļā  **3** | **11** | Daugavpils nodaļā  1 (**5** notiesātie vienlaicīgi) | **50** | **6** stacionārie taksofoni;  **1** pārnēsājamais telefons |
| **Jelgavas cietums** | **312**  (155/83/74) | **5** | **21** | 1 (**7** notiesātie vienlaicīgi) | **21** | **3** stacionārie taksofoni (esošais skaits) |
| **Liepājas cietums** | **81**  (66/11/4)  **1**  (1/-) | **1** | **5** | 1 (**4** notiesātievienlaicīgi) | **32** | **6** (katrā stāvā pa vienam) |
| **Olaines cietums (Latvijas Cietumu slimnīca)** | **8**  (6/1/1)  **1**  (-/1) | **2** | **6** | 1 (**4** notiesātie vienlaicīgi) | **24** | Atkarīgo centrs – **8**  Latvijas cietumu slimnīca – **4**  Slēgtais cietums - **1** |
| **Rīgas Centrālcietums** | **277**  (191/56/30)  **81**  (17/64) | **9** | **40** | 2 (**14** notiesātievienlaicīgi) | **176** | **13** stacionārie taksofoni, **6** pārnēsājamie telefoni |
| **Valmieras cietums** | **186**  (92/75/19) | **6** | **24** | 1 (**5** notiesātievienlaicīgi) | **90** | **2** stacionārie taksofoni |

Lai uzskatāmāk atspoguļotu ST sprieduma ietekmi, nepieciešams aprēķināt, par cik pieaugs īslaicīgo un ilgstošo satikšanos skaits, kuras būs nepieciešams nodrošināt notiesātajiem. Aprēķinu pamatā tiks ņemti vērā šādi apsvērumi:

1) ņemot vērā ST spriedumā un CPT ziņojumā norādīto, ka tāds tiesību uz saskarsmi ar citām personām apjoms, kāds šobrīd ir noteikts slēgtajos cietumos, nav pieļaujams attiecībā ne uz vienu ieslodzīto kategoriju, un ņemot vērā, ka šobrīd vislielākais tiesību uz satikšanās apjoms ir slēgtā cietuma austākajā pakāpē (6 īslaicīgās un 6 ilgstošās satikšanās gadā), attiecīgi izriet, ka minimālais tiesību uz satikšanos apjoms, kurš būtu vispār pieļaujams, ir vismaz 7 īslaicīgās un 7 ilgstošās satikšanās gadā (tātad šis apjoms ir jānodrošina slēgtā cietuma zemākajā pakāpē);

2) visās citās slēgtā cietuma soda izciešanas režīma pakāpēs ir nepieciešams proporcionāli palielināt īslaicīgo un ilgstošo satikšanos skaitu, saglabājot pakāpenisku tiesību uz satikšanos apjoma palielināšanos, virzoties progresīvajā soda izpildes sistēmā pa soda izciešanas režīma pakāpēm;

3) ņemot vērā tiesību uz satikšanos apjoma palielināšanos slēgtajā cietumā, lai brīvības atņemšanas soda izpilde notiktu atbilstoši soda progresīvās izpildes principam, attiecīgi nepieciešams palielināt arī satikšanos skaitu daļēji slēgtajā cietumā.

Līdz ar to, ņemot vērā pašreizējo notiesāto skaitu katrā no soda izciešanas režīma pakāpēm, zemāk redzams aptuvenais satikšanos skaita pieauguma gadā aprēķins.

*4. tabula. Satikšanos skaita pieauguma aprēķins (gadā)*

|  |  |  |  |  |
| --- | --- | --- | --- | --- |
| **Režīms** | **Esošās** **īslaicīgās satikšanās** | **Papildu tikšanās** | **Esošās** **ilgstošās satikšanās** | **Papildu tikšanās** |
| **Slēgtā cietuma zemākā pakāpe** | 4 (1-2h) | 3 papildu tikšanās 1107 notiesātajiem | 3 (6-12 h) | 4 papildu tikšanās 1107 notiesātajiem |
| **Slēgtā cietuma vidējā pakāpe** | 6 (1-2 h) | 2 papildu tikšanās 445 notiesātajiem | 4 (8-16 h) | 4 papildu tikšanās 445 notiesātajiem |
| **Slēgtā cietuma augstākā pakāpe** | 6 (1-2 h) | 3 papildu tikšanās 205 notiesātajiem | 6 (12-24 h) | 3 papildu tikšanās 205 notiesātajiem |
| **Daļēji slēgtā cietuma zemākā pakāpe** | 4 (1,5-2 h) | 3 papildu tikšanās 257 notiesātajiem | 5 (12-24 h) | 3 papildu tikšanās 257 notiesātajiem |
| **Daļēji slēgtā cietuma augstākā pakāpe** | 8 (1,5-2 h) | 2 papildu tikšanās 167 notiesātajiem | 8 (24-48 h) | 2 papildu tikšanās 167 notiesātajiem |
| **Esošais satikšanos skaits** | **10692** | **5931 papildu tikšanās** | **8952** | **7829 papildu tikšanās** |
| **Tikšanās telpu noslodzes pieaugums (stundās)** | **Papildus 5931-11862 h** | | **Papildus:**  **46 974 – 53 136h (6-12 ilgas tikšanās)**  **14 240 – 28 480h (8-16 h ilgas tikšanās)**  **7380-14 760 h (12-24 h ilgas tikšanās)**  **9252 – 18 504 h (12-24 h ilgas tikšanās)**  **8016 - 16 032 h (24-48 h ilgas tikšanās)** | |

No minētā izriet, ka, pilnīga ST sprieduma izpildei ir nepieciešams ievērojami palielināt satikšanos skaitu: īslaicīgo satikšanos skaits jāpalielina par 55 % un ilgstošo satikšanos skaits – pat par 88%, salīdzinot ar pašreizējo situāciju. Ņemot vērā 4. tabulā aprēķināto tikšanās telpu noslodzes pieaugumu, ir pilnīgi skaidrs, ka esošajā ieslodzījuma vietu infrastruktūrā tādu satikšanos skaita palielinājumu nav iespējams nodrošināt.

Līdz ar to, lai sniegtu priekšstatu pat par nelielas tikšanos skaita palielināšanas ietekmi, 5. tabula atspoguļo aprēķinu par iespējamu satikšanos skaita pakāpenisku pieaugumu (minimāls palielinājums).

*5. tabula. Pakāpeniska satikšanos skaita pieauguma gadā (pakāpeniska pieauguma ietekme) ietekme*

|  |  |  |  |  |
| --- | --- | --- | --- | --- |
| **Režīms** | **Īslaicīgās satikšanās** | **Papildu tikšanās** | **Ilgstošās satikšanās** | **Papildu tikšanās** |
| **Slēgtā cietuma zemākā pakāpe** | 4 (1-2h) | 1 papildu tikšanās 1107 notiesātajiem | 3 (6-12 h) | 2 papildu tikšanās 1107 notiesātajiem |
| **Slēgtā cietuma vidējā pakāpe** | 6 (1-2 h) | 1 papildu tikšanās 445 notiesātajiem | 4 (8-16 h) | 2 papildu tikšanās 445 notiesātajiem |
| **Slēgtā cietuma augstākā pakāpe** | 6 (1-2 h) | 1 papildu tikšanās 205 notiesātajiem | 6 (12-24 h) | 1 papildu tikšanās 205 notiesātajiem |
| **Daļēji slēgtā cietuma zemākā pakāpe** | 4 (1,5-2 h) | 1 papildu tikšanās 257 notiesātajiem | 5 (12-24 h) | 1 papildu tikšanās 257 notiesātajiem |
| **Daļēji slēgtā cietuma augstākā pakāpe** | 8 (1,5-2 h) | 1 papildu tikšanās 167 notiesātajiem | 8 (24-48 h) | 1 papildu tikšanās 167 notiesātajiem |
| **Satikšanos skaita pieaugums kopā** |  | **2181** |  | **3733** |
| **Tikšanās telpu noslodzes pieaugums (stundās)** | **Papildus 2181-4362 h** | | **Papildus:**  **13284 – 26 568 h (6-12 ilgas tikšanās)**  **7120 – 14 240 h (8-16 h ilgas tikšanās)**  **2460 - 4920 h (12-24 h ilgas tikšanās)**  **3084 – 6168 h (12-24 h ilgas tikšanās)**  **4008 - 8016 h (24-48 h ilgas tikšanās)** | |

No šīs tabulas izriet, ka pat ļoti minimāli palielinot tiesību uz satikšanos skaitu, īslaicīgo satikšanos skaits gadā palielinās par 2181 satikšanās reizi jeb 20 % un ilgstošo satikšanos skaits – par 3733 satikšanās reizēm jeb 42 %. Vienlaikus jāņem vērā, ka slēgtajā un daļēji slēgtajā cietumā ir atšķirīgs īslaicīgo un ilgstošo satikšanos ilgums, kuru, attiecīgi palielinot slēgtajā cietumā, īslaicīgo un ilgstošo satikšanos telpu noslogojums pieaugs vēl vairāk.

Tādējādi ņemot vērā 4. un 5. tabulā norādītos aprēķinus, var secināt, ka **esošajā infrastruktūrā nav iespējams nodrošināt pat minimālu tiesību uz tikšanos palielinājumu**. Tas būs iespējams vienīgi gadījumā, ja tuvākajā nākotnē būtiski samazināsies ieslodzīto skaits ieslodzījuma vietās. Tāpat Tieslietu ministrijas ieskatā nav iespējams veikt papildu ieguldījumus ieslodzījuma vietu infrastruktūrā, jo ieslodzījuma vietās nav atbilstošu telpu, kuras būtu iespējams pielāgot tikšanos palielinājuma nodrošināšanai.

Ņemot vērā, ka daļēji slēgtajā cietumā notiesātajiem ir tiesības uz telefonsarunām bez skaita ierobežojuma, slēgtajā cietumā ir nepieciešams ievērojami palielināt telefonsarunu skaitu mēnesī. **Esošajā ieslodzījuma vietu infrastruktūrā šādu tiesību apjoma palielinājumu bez būtiskiem papildu ieguldījumiem īstenot nav iespējams.**

Savukārt, ja ST sprieduma izpildei kā risinājums tiek izvēlēts risinājums vienādot notiesātajiem slēgtajā un daļēji slēgtajā cietumā noteikto tiesību apjomu, tad zūd daļēji slēgtā cietuma kā soda progresīvās izpildes sistēmas posma jēga. No tā izriet nepieciešamība likvidēt daļēji slēgto cietumu, paredzot tikai slēgto cietumu un atklāto cietumu, kas ir uzskatāms par būtisku ieslodzījuma vietu sistēmas reformu, kuras pilnīgai īstenošanai ir nepieciešami vairāki gadi. Šāds pilnveidojums būtiski maina soda izpildes kārtību, un kopā ar citiem pilnveidojumiem ir ietverts jaunajā Kriminālsodu izpildes likumprojektā. Savukārt jaunajā Kriminālsodu izpildes likumprojektā paredzēto brīvības atņemšanas iestāžu sistēmas reformu nav iespējams realizēt esošajā ieslodzījuma vietu infrastruktūrā, tam kā jau iepriekš minēts, ir nepieciešams vismaz viens jauns cietums.

Turklāt Tieslietu ministrijas ieskatā un atbilstoši tiem argumentiem, kas turpmāk šajā informatīvajā ziņojumā minēti attiecībā uz esošo ieslodzījuma vietu stāvokli, **ir nelietderīgi šobrīd veikt nozīmīgus ieguldījumus esošajā infrastruktūrā, ņemot vērā, ka 2024. gadā plānota jaunā Liepājas cietuma būvniecības pabeigšana, kas ļaus minēto jautājumu atrisināt bez būtiskiem papildu ieguldījumiem.**

***3.2. Brīvības atņemšanas soda izpilde sievietēm***

Atšķirīga brīvības atņemšanas soda izpilde sievietēm Latvijā ir veidojusies vēsturiski, un tam ir vairāki iemesli – skatoties gan no soda izpildes organizācijas, gan ieslodzījuma vietas vadīšanas, gan drošības nodrošināšanas aspektiem, gan tāpēc, ka tas ļauj nodrošināt nepieciešamo resocializāciju ar brīvības atņemšanu notiesātajām sievietēm un efektīvāk novērst tos riskus, kas noteica noziedzīga nodarījuma izdarīšanu. Turklāt sievietes ir ļoti neliela daļa no visu notiesāto skaita, tāpēc viņu sadalījums ļoti daudzās soda izciešanas režīma pakāpēs/cietumu veidos varētu novest arī pie tā, ka katrā no tām atrodas pārāk maz notiesāto, lai efektīvi organizētu soda izpildes procesu (t.sk. resocializāciju).

Šobrīd Latvijā ir tikai viena brīvības atņemšanas iestāde, kurā tiek izvietotas sievietes no visas Latvijas, kurām sods jāuzsāk izciest daļēji slēgtajā cietumā (Rīgā, Iļģuciema cietums), pavisam nelielā skaitā sievietes specifiskos gadījumos tiek izvietotas Olaines cietumā. Savukārt visas pārējās Latvijā esošās 8 ieslodzījuma vietas ir piemērotas notiesāto vīriešu izvietošanai. Līdz ar to notiesāto vīriešu gadījumā ir ievērojami vieglāk ievērot vairākus starptautiskajos dokumentos minētos ieteikumus, piemēram, izvietot notiesātos vīriešus brīvības atņemšanas iestādē, kas atrodas tuvāk viņu ģimenes vai radinieku dzīvesvietai, lai atvieglotu ģimenes saišu uzturēšanu.

Papildus sieviešu ieslodzījuma izpildē ir būtiski, ka Iļģuciema cietumā ir izveidota Mātes un bērna nodaļa, kur ieslodzītās mātes var dzīvot kopā ar savu bērnu līdz gada vecumam, savukārt ieslodzīto sieviešu bērni šajā nodaļā var uzturēties līdz 4 gadu vecumam, un šajā laikā ieslodzītās mātes viņus apmeklē un turpina piedalīties viņu dzīvēs.

Nepieciešamību brīvības atņemšanas sodu sievietēm izpildīt atšķirīgā veidā – ņemot vērā ieslodzīto sieviešu īpašās vajadzības, nosaka arī starptautiskie dokumenti. Piemēram, ar Apvienoto Nāciju Organizācijas Ģenerālās asamblejas 2010. gada 21. decembra rezolūciju Nr. 65/229 apstiprinātie Noteikumi par izturēšanos pret ieslodzītajām sievietēm un ar ieslodzījumu nesaistītu soda veidu piemērošanu sievietēm[[13]](#footnote-13) (turpmāk – Bangkokas noteikumi) atzīst, ka ieslodzītās sievietes ir viena no ievainojamām ieslodzīto grupām, kurām ir īpašas vajadzības.

Bangkokas noteikumos norādīts, ka daudzas no esošajām ieslodzījuma vietām galvenokārt ir domātas ieslodzītajiem vīriešiem, neskatoties uz to, ka pēdējos gados pieaug ieslodzīto sieviešu skaits. Bangkokas noteikumu 23. noteikumā ir norādīts, ka ieslodzītajām sievietēm piemērojamie disciplinārsodi nedrīkst sevī ietvert aizliegumu sakariem ar ģimeni, it īpaši bērniem. Tāpat attiecībā uz saskarsmi ar ģimeni un bērniem Bangkokas noteikumu 26. noteikums noteic, ka visos iespējamos saprātīgos veidos tiek veicināta un atbalstīta ieslodzīto sieviešu saskarsme ar ģimeni, tai skaitā bērniem. Turklāt iespēju robežās tiek veikti pasākumi, lai mazinātu neērtības, kas rodas ieslodzītajām sievietēm, kuras ir ievietotas ieslodzījuma vietās, kas atrodas tālu no mājām.

Bangkokas noteikumu 41. noteikuma a) apakšpunkts paredz, ka, veicot riska novērtējumu, ņemot vērā dzimuma faktoru, un klasifikāciju, ņem vērā mazāko bīstamību, ar kādu sievietes apdraud sabiedrību, kā arī īpaši nelabvēlīgo ietekmi, kuru stingrie drošības pasākumi un paaugstinātais izolācijas līmenis var atstāt uz notiesātajām sievietēm. Attiecībā uz saskarsmi ar ārpasauli Bangkokas noteikumu 45. noteikums noteic, ka cietuma administrācijas maksimāli iespējami ieslodzītajām sievietēm izmanto tādas iespējas kā atvaļinājumi, lai dotos uz mājām, atklāta tipa cietumus, "pusceļa mājas" un kopienu programmas un pakalpojumus, lai atvieglotu viņu atgriešanos brīvībā, samazinātu sabiedrības nosodījuma līmeni un pēc iespējas ātrāk atjaunotu kontaktus ar ģimeni. Ņemot vērā minēto, Bangkokas noteikumi paredz sieviešu soda izpildes organizāciju veidot atšķirīgu no vīriešu sodu izpildes organizācijas.

ST spriedumā secināts, ka atšķirīgā attieksme pret notiesātajiem vīriešiem radusies, valstij īstenojot īpašus pasākumus notiesāto sieviešu tiesību nodrošināšanai un vēsturiski radušās dzimumu nevienlīdzības mazināšanai (*ST sprieduma 23.3. punkts*). Tomēr likumdevējam ir periodiski jāpārliecinās, vai īpašās grupas papildu aizsardzība joprojām ir nepieciešama. Arī ECT ir secinājusi, ka laika gaitā situācija var mainīties un var pienākt brīdis, kad valsts īstenoti īpaši pasākumi kādas sabiedrības grupas tiesību aizsardzībai vairs nav nepieciešami un attaisnojami. Proti, kādā brīdī ieguvums no valsts īstenotajiem pasākumiem sieviešu stāvokļa uzlabošanai var neatsvērt kaitējumu, kuru vīriešiem nodara pret viņiem īstenotā atšķirīgā attieksme (*ST sprieduma 24. punkts*). No minētā izriet, ka ST sprieduma izpildes nodrošināšanai ir nepieciešams pārskatīt Latvijā vēsturiski izveidojušos brīvības atņemšanas soda izpildes kārtību sievietēm un vīriešiem. Šādas pārskatīšanas rezultāts, kas mainītu pastāvošo notiesāto sieviešu un vīriešu tiesību apjomu vai soda izpildes kārtības organizāciju, vistiešākā veidā ietekmēs soda izpildes infrastruktūru.

Vienlaikus, veicot minētās kārtības pārskatīšanu, jāņem vērā arī starptautiskās prasības brīvības atņemšanas soda izpildē nodrošināt sieviešu īpašās vajadzības. Proti, kaut arī ST atzina, ka Kodeksa 50.4pantā paredzētajai atšķirīgajai attieksmei pret vīriešiem nav objektīva un saprātīga pamata, tāpat ST spriedumā norādīts, ka "vienlaikus likumdevējam jāņem vērā, ka notiesātās sievietes ir īpaši aizsargājama ieslodzīto grupa, un regulāri jāapsver, vai un kādi īpaši pasākumi ir nepieciešami šīs ieslodzīto grupas aizsardzībai" (*ST sprieduma 30. punkts*).

***3.3. ST sprieduma ietekme uz brīvības atņemšanas soda izpildi***

Kaut arī ar ST spriedumu par neatbilstošu Latvijas Republikas Satversmei tika atzīta viena tiesību norma – Kodeksa 50.4pants, ciktāl tajā paredzētajai atšķirīgajai attieksmei pret vīriešiem nav objektīva un saprātīga pamata – šī ST sprieduma izpilde būtiski atšķiras no citiem ST spriedumiem par kriminālsodu izpildi regulējošo normatīvo aktu atbilstību Latvijas Republikas Satversmei. Proti, konkrētā ST sprieduma izpildes nodrošināšanai nepietiek ar atsevišķu grozījumu izstrādi Kodeksā vai citā kriminālsodu izpildi regulējošā normatīvajā aktā un attiecīgi prakses maiņu kādā konkrētā, šaurā jautājumā. Šī ST sprieduma izpildei ir nepieciešami vispusīgi un kompleksi pasākumi, kurus esošajā ieslodzījuma vietu infrastruktūrā īstenot nav iespējams.

Viens no šādiem pasākumiem ir ST spriedumā norādītā nepieciešamība **brīvības atņemšanas soda izpildē nodrošināt individuālu pieeju katram notiesātajam**. ST spriedumā norādīts, ka "šobrīd katra notiesātā vajadzības un riski tiek apzināti un izvērtēti, sagatavojot resocializācijas plānu. Tomēr pašreizējā sodu izpildes sistēmā tie nevar tikt ņemti vērā pilnā apjomā, nosakot katram notiesātajam piemērojamo soda izciešanas režīmu, tiesības un ierobežojumus. Izskatāmās lietas ietvaros Satversmes tiesa atšķirīgo attieksmi pret notiesātajiem vīriešiem vērtē kontekstā ar valsts īstenotajiem uz notiesāto sieviešu tiesību aizsardzību vērstajiem pasākumiem. Satversmes tiesa secina, ka tiesiskais regulējums, kas tikai pēc dzimuma kritērija, neņemot vērā katras notiesātās personas individuālās vajadzības un riskus, notiesātajiem vīriešiem paredz stingrāku soda izciešanas režīmu, kā arī no tā izrietošas atšķirīgas tiesības un ierobežojumus (īpaši tiesību uz privāto dzīvi ierobežojumus) salīdzinājumā ar notiesātajām sievietēm, nenodrošina notiesāto vīriešu tiesību ievērošanu" (*ST sprieduma 29.2. punkts*). Tāpat jāņem vērā arī ST spriedumā norādītais, ka vienlaikus ir nepieciešams izvērtēt, vai un kādi pasākumi ir nepieciešami notiesāto sieviešu kā īpaši aizsargājamai ieslodzīto grupas aizsardzībai.

Līdz ar to ST sprieduma izpildei ir nepieciešams ne tikai matemātiski palielināt tiesību uz saskarsmi apjomu notiesātajiem vīriešiem, bet arī reformēt esošo brīvības atņemšanas iestāžu sistēmu un vienlaikus izvērtēt un nodrošināt notiesāto sieviešu īpašās vajadzības, kā arī nodrošināt brīvības atņemšanas soda izpildē individuālu pieeju visiem notiesātajiem. **No minētā izriet, ka ST sprieduma izpildei ir nepieciešami nevis atsevišķi grozījumi spēkā esošajā Kodeksā, bet gan vispusīga un jauna pieeja brīvības atņemšanas soda izpildē.** Šāda pieeja ir ietverta Kriminālsodu izpildes likumprojektā, un to iepriekš minēto iemeslu dēļ ir iespējams īstenot tikai pēc tam, kad darbību uzsāks jaunais Liepājas cietums.

**4. Esošās ieslodzījuma vietu infrastruktūras problēmas[[14]](#footnote-14)**

Ieslodzījuma vietas šobrīd darbojas ļoti vecās ēkās. Nereti ēkām ir kultūras pieminekļu statuss, un to pārbūve atbilstoši ieslodzījuma izpildes vajadzībām nemaz nav iespējama. Tik vecu un nolietotu ēku uzturēšana un rekonstrukcija ir laikietilpīga un prasa milzīgus resursus, turklāt, pat ja ēkas tiktu renovētas, netiks iegūta infrastruktūra, kurā būtu iespējama efektīva ieslodzījuma izpilde no ieslodzīto plūsmu organizēšanas un personāla resursu efektīvas izmantošanas viedokļa. Jaunākās ieslodzījuma vietu ēkas ir 40 un vairāk gadus vecas, vecākās – gandrīz divus gadsimtus vecas. Izņēmums ir no jauna uzbūvētās ēkas (izmeklēšanas korpuss) Cēsu Audzināšanas iestādē nepilngadīgajiem un Atkarīgo centrs Olaines cietumā, tomēr jauno ēku īpatsvars kopējā infrastruktūrā ir niecīgs. Pēdējos desmit gados ir izdevies rekonstruēt vai renovēt niecīgu daļu no ieslodzījuma vietu infrastruktūras apjoma.

2018. gadā Pārvaldes uzdevumā tika veikta būvju tehniskā apsekošana visās ieslodzījuma vietās. Apsekojumā tika konstatēts, ka:

1) cietumu būvju vecums ir nepieļaujami liels; tikai Olaines cietuma un Jēkabpils cietuma ēkas ir celtas 20. gadsimta septiņdesmitajos gados, un tajās atmaksājas ieguldīt līdzekļus atjaunošanai;

2) lai arī Pārvalde regulāri veic ēku atsevišķu inženiertīklu atjaunošanu un kosmētiskos remontus, reaģējot uz ieslodzīto sūdzībām, kopumā ēku nolietojuma dinamiku apturēt nav iespējams;

3) izvērtējot nepieciešamo investīciju apjomu minimālo darbu izpildei, jau šodien būtu slēdzams Rīgas Centrālcietums un Daugavgrīvas cietums. Daugavgrīvas cietumam kā vēstures piemineklim ir piemērojamas likuma "Par kultūras pieminekļu aizsardzību" normas, kas būtiski sadārdzina izpildāmos darbus saistībā ar Valsts pieminekļu aizsardzības inspekcijas Latgales reģionālās nodaļas izvirzītajām prasībām.

Papildus tehniskajiem jautājumiem pastāv arī efektīvas ieslodzījuma izpildes organizācijas nosacījumi, bez kuriem, pat fiziski atjaunojot esošās ēkas, nevar sasniegt maksimālu līdzekļu lietderīgas izmantošanas efektu. Piemēram, tieši no ēku plānojuma un infrastruktūras tehniskajiem risinājumiem ir atkarīgs, cik daudz personāla resursu būs nepieciešams, lai nogādātu ieslodzītos dažādos maršrutos (piemēram, uz cietuma ēdnīcu vai izvadātu ēdienu ratiņos, uz satikšanos, uz mācību klasi, pie cietuma psihologa, pie cietuma sociālā darbinieka, uz resocializācijas programmu u. tml.). Savukārt no ēku izvietojuma zemesgabalā un iekšējā plānojuma atkarīgs, cik daudz personāla resursu būs nepieciešams, lai nodrošinātu ieslodzīto uzraudzību, un vai to var izdarīt ar tehniskiem līdzekļiem. Tāpat tieši no cietuma ēku izvietojuma un ieslodzīto maršrutiem ir atkarīgi aizliegto priekšmetu un vielu nonākšanas ceļi cietumā (ieslodzīto pārvietošanās pa zemi ir daudz nedrošāka nekā pārvietošanās pa galerijām vai pa pazemes tuneļiem), ieslodzījuma vietu atrašanās dzīvojamo māju tuvumā bez atbilstošas drošības joslas (ne mazāk par 50 m) ir liels risks dažādiem atjautīgiem nelegālo priekšmetu un vielu nodošanas ieslodzītajiem veidiem u. tml. Tāpat no materiāliem, kas izmantoti ēku būvniecībā, ir tieši atkarīgs, cik viegli ieslodzītajiem tajos veidot dažādus slēpņus. Turklāt neatbilstoša un nedroša ieslodzījuma vietu infrastruktūra palielina arī ieslodzīto bēgšanas risku.

**Līdz ar to esošo cietumu infrastruktūra jau ilgstoši ir tik katastrofālā stāvoklī, ka šobrīd tajā vairs nav lietderīgi ieguldīt līdzekļus tās atjaunošanā (ar retiem izņēmumiem).** Arī ieslodzījuma vietu infrastruktūras uzturēšana nekad nav tikusi atbilstoši finansēta, par ko liecina regulārie Tieslietu ministrijas informatīvie ziņojumi valdībai par kritisko situāciju.

Tieslietu ministrija kopā ar Pārvaldi ir strādājušas pie dažādiem pasākumiem, lai risinātu ieslodzījuma vietu infrastruktūras situāciju. Ir veikti arī nopietni pasākumi, lai pilnveidotu krimināltiesību sistēmu, un tam ir bijusi būtiska ietekme uz ieslodzījuma vietām:

1) 2003. gadā tika izveidots Valsts probācijas dienests, kas šobrīd ir izveidojies par nopietnu soda izpildes iestādi (2019. gadā – vairāk nekā 18 000 probācijas klientu). Šī dienesta izveide ilgtermiņā ir ļāvusi novirzīt notiesātās personas, kas nav izdarījušas tādus noziedzīgus nodarījumus, par kuriem ir nepieciešams cietumsods, uz soda izciešanu sabiedrībā;

2) ir veikti grozījumi Krimināllikumā ļoti dažādos jautājumos, piemēram, 2004. gadā tika būtiski paplašināts piespiedu darba pielietojums, savukārt 2013. gadā notika Krimināllikuma apjomīga reforma, 2015. gadā tika ieviesta iespēja no cietuma atbrīvot nosacīti pirms termiņa ar elektroniskās uzraudzības noteikšanu un citas būtiskas reformas. Visu līdz šim veikto reformu rezultātā kopumā ir būtiski samazinājies ieslodzīto skaits: 2004. gadā bija 8231 ieslodzītais, savukārt 2021. gada 18. janvārī – 3040 ieslodzītie;

3) Krimināllikuma un Kriminālprocesa likuma grozījumu rezultātā ilgtermiņā vidējais brīvības atņemšanas sods ir būtiski samazinājies.

Minēto reformu rezultātā šobrīd ieslodzījuma vietās pārsvarā atrodas personas par smagu vai sevišķi smagu noziegumu izdarīšanu, turklāt apmēram puse no tām cietumā atrodas atkārtoti.

Arī Pārvalde piešķirto līdzekļu ietvaros ir regulāri veikusi ne tikai renovācijas un remonta darbus ieslodzījuma vietās, bet arī ar infrastruktūru saistītas būtiskas un kardinālas reformas:

1) atbilstoši ieslodzīto skaita samazinājumam un, arī pamatojoties uz infrastruktūras stāvokli, ieslodzījuma vietu skaits no 15 cietumiem ir samazināts uz 9 cietumiem;

2) atbilstoši pieejamam starptautisko partneru finansējumam (pārsvarā Norvēģijas valdības finansējuma ietvaros) ir tikusi radīta jauna infrastruktūra – uzbūvēts viens jauns korpuss un renovēts viens korpuss Cēsu Audzināšanas iestādē nepilngadīgajiem, uzbūvēts Atkarīgo centrs Olaines cietumā;

3) par valsts budžeta līdzekļiem renovēts izmeklēšanas cietuma korpuss Valmieras cietumā.

Līdz ar to, atbilstoši Tieslietu ministrijas ziņojumam valdībai[[15]](#footnote-15), šobrīd ieslodzījuma vietu sistēmā un kriminālsodu sistēmā ir veikti visi iespējamie pasākumi, lai situāciju risinātu Tieslietu ministrijas ietvarā, **tomēr šobrīd infrastruktūras nolietojuma dēļ jauni risinājumi vairs nav rodami esošajā un nedrošajā ieslodzījuma vietu infrastruktūrā.**

No minētā izriet, ka ST sprieduma izpildei pilnā apmērā **ir nepieciešama ne tikai atbilstoša ieslodzījuma vietu infrastruktūra, tai skaitā papildu īslaicīgo un ilgstošo satikšanos telpas, atšķirīga soda izpildes kārtība, bet arī papildu personāls, lai nodrošinātu paplašinātu tiesību uz saziņu īstenošanu un individualizācijas principa ieviešanai**.

**5. Jaunais Kriminālsodu izpildes likums**

Šobrīd brīvības atņemšanas soda izpildi regulē Kodekss, kas stājās spēkā 1971. gada 1. aprīlī. Kodekss ir grozīts, lai pielāgotu to jaunākajiem cilvēktiesību standartiem ieslodzījuma vietās, pielāgotu brīvības atņemšanas soda izpildi starptautiskajām prasībām, izpildītu Satversmes tiesas spriedumus, ECT spriedumus, CPT norādes utt. Kaut arī Kodeksā ietvertais sodu izpildes regulējums pēdējos gados ir ievērojami pilnveidots, piepildot brīvības atņemšanas soda izpildi ar saturu un paredzot resocializāciju kā vienu no brīvības atņemšanas soda izpildes pamatprincipiem, tomēr ir nepieciešama jauna kriminālsodu izpildi regulējoša likuma izstrāde.

Ņemot vērā minēto, šobrīd Tieslietu ministrijā turpinās darbs pie jauna sodu izpildes likuma – Kriminālsodu izpildes likuma – izstrādes. Kriminālsodu izpildes likumprojektā plānots pilnveidot un efektivizēt visu kriminālsodu, tai skaitā brīvības atņemšanas, izpildes kārtības normatīvo regulējumu, lai veicinātu kriminālsoda izpildes mērķa sasniegšanu. Kriminālsodu izpildes likumprojekts paredz jaunu brīvības atņemšanas soda izciešanas kārtību atbilstoši soda progresīvās izpildes principam, kam ir nepieciešami arī atbilstoši ieslodzījuma vietu infrastruktūras risinājumi. Jaunajā Kriminālsodu izpildes likumprojektā plānots ietvert daudzas jaunas, progresīvas un efektīvas pieejas brīvības atņemšanas soda izpildē, piemēram, nostiprināt dinamiskās drošības principa ievērošanu (atbalstoša vide, izglītots brīvības atņemšanas iestādes personāls, individuāla pieeja notiesātajiem un regulāra risku izvērtēšana veicina drošību brīvības atņemšanas iestādē). Minētais princips sevī ietver būtiskākos starptautiski atzītos efektīvas brīvības atņemšanas soda izpildes priekšnoteikumus, kas uzlabo drošības stāvokli cietumos, taču minētā principa, kā arī citu likumprojektā ietverto jauninājumu pilnīgai īstenošanai ir nepieciešama atbilstoša ieslodzījuma vietu infrastruktūra, kurā tos īstenot.

Kriminālsodu izpildes likumprojekts paredz, ka brīvības atņemšanas sods atbilstoši soda progresīvās izpildes principam tiks izpildīts nevis 3 veidu cietumos un attiecīgi 6 soda izciešanas režīmos, kā tas ir šobrīd, bet 2 veidu cietumos un attiecīgi 3 veidu soda izciešanas režīmos: slēgtajā (divas soda izciešanas pakāpes) un atklātajā cietumā. Minētais likumprojekts paredz, ka sievietes un vīrieši brīvības atņemšanas soda izciešanu uzsāks vienādi, proti, slēgtajā vai atklātajā cietumā (atkarībā no izdarītā noziedzīgā nodarījuma smaguma). Tomēr jēdziens "slēgtais cietums" tiks piepildīts ar jaunu saturu; tas nekādā veidā nebūs salīdzināms ar šobrīd pastāvošo slēgto cietumu. Līdz ar to, salīdzinot ar esošo soda izciešanas režīmu skaitu, tas tiek uz pusi samazināts, līdz ar to arī atslogojot ieslodzījuma vietu personāla resursus, kas tiek patērēti, izlemjot jautājumus par soda izciešanas režīma mīkstināšanu vai pastiprināšanu. Kā papildu ieguvums soda izciešanas režīmu skaita samazināšanai minams arī tas, ka samazināsies notiesāto pārvietošana (konvojēšanas gadījumu skaita samazināšanās, jāpatērē mazāk administratīvo resursu) no vienas brīvības atņemšanas iestādes uz citu gadījumos, kad notiesātajam tiek mainīts soda izciešanas režīms.

*4. attēls. Kriminālsodu izpildes likumprojektā ietvertā soda izpildes gaita*

Ņemot vērā, ka jaunais Kriminālsodu izpildes likumprojekts paredz ievērojami samazināt soda izciešanas režīmu skaitu, tiek plānots brīvības atņemšanas soda izpildes gaitu pēc iespējas **individualizēt**, proti, nosakot, ka notiesātā virzība soda progresīvās izpildes sistēmā ir atkarīga no ikgadējā notiesātā riska un vajadzību izvērtējuma rezultātiem. Individualizācijas principu plānots ieviest arī attiecībā uz cietuma ikdienā pieņemamajiem lēmumiem, tai skaitā arī attiecībā uz Satversmes tiesas iepriekšējos spriedumos minētajiem gadījumiem. Uz nepieciešamību brīvības atņemšanas soda izpildē ņemt vērā katra notiesātā individuālās vajadzības tika norādīts gan ST spriedumā, gan arī ST spriedumos lietā Nr. 2019-32-01 un lietā Nr. 2020-21-01.

Viena no brīvības atņemšanas soda izpildes individualizācijas principa izpausmēm praksē ir kontaktpersonu princips. Proti, katram notiesātajam ir nozīmēta atbalsta persona (kontaktpersona) no darbinieku vidus, savukārt individuāla, tieši katram notiesātajam piemērota pieeja veicina notiesātā resocializāciju, un līdz ar to arī soda mērķa sasniegšanu. Veiksmīgs piemērs ir Olaines cietuma Atkarīgo centrs, kura jaunajā un atšķirīgajā infrastruktūrā tiek īstenota ieslodzīto resocializācijas pieeja, kuru nav iespējams realizēt vecajā infrastruktūrā. Atkarīgo centrā notiesātie izcieš sodu pēc terapeitiskās kopienas principa, personāls darbojas, ievērojot kontaktpersonu principu, veicot gan atbalsta, gan kontroles funkciju. Šāda pieeja arī starptautiski tiek atzīta par vienu no efektīvākajām.

Tomēr kontaktpersonu pieeja nav īstenojama esošajā infrastruktūrā – daudzvietīgo kameru sistēmā, kurā pie kamerām nav kopīgiem ikdienas pasākumiem domātu telpu, kur katrs notiesātais ir jānogādā (fiziski jāpavada) līdz resocializācijas (izglītības, nodarbinātības, psihologa, utt.) telpām, kas prasa milzīgu personāla resursu iesaisti. Atkarīgo centram līdzīga infrastruktūra un pieeja faktiski ir plānota arī jaunajā Liepājas cietumā un Kriminālsodu izpildes likumprojektā.

**Lai nodrošinātu brīvības atņemšanas soda izpildi, kas pilnā apmērā balstās uz katra notiesātā individuālu izvērtējumu, būtu nepieciešami ievērojami ieslodzījuma vietu personāla resursi**. Atbilstoši aprēķini tiks pievienoti Kriminālsodu izpildes likumprojektam, un, tos veicot, tiks izvērtēti visi jaunās soda izpildes elementi, kas prasa gan papildu resursus, gan ļauj ietaupīt esošos.

Pārvalde ir veikusi indikatīvus aprēķinus par to, cik daudz personāla resursu būtu nepieciešami ST spriedumos norādītā individualizācijas principa ieviešanai (kontaktpersonu sistēmas ieviešanai). Tomēr turpmāk minētais attiecībā uz papildu personāla nepieciešamību ir jāvērtē tikai kā indikatīvas norādes uz papildus nepieciešamajiem resursiem, ja tiktu lemts, ka individualizācijas princips un kontaktpersonu sistēma jāievieš nekavējoties. Tieslietu ministrijas ieskatā minētie elementi ir jāparedz Kriminālsodu izpildes likumprojektā, kura spēkā stāšanās ir prognozējama vienlaikus ar jaunā Liepājas cietuma darbības uzsākšanu.

Šobrīd spēkā ir attīstības plānošanas dokumenti ieslodzīto resocializācijas jomā[[16]](#footnote-16), kuros ir ietverti dažādi pasākumi veiksmīgai notiesāto resocializācijai, mazinot noziedzīgas uzvedības riskus. Taču, lai cik efektīvi un vispusīgi būtu paredzētie resocializācijas pasākumi, to īstenošana gulstas tieši uz ieslodzījuma vietas personāla pleciem. Tieši ieslodzījuma vietas personāls īsteno attīstības plānošanas dokumentos un normatīvajos aktos paredzētos resocializācijas pasākumus. Atbilstošs resocializācijas procesā iesaistītā personāla skaits sekmētu to, ka soda izpilde tiktu pielāgota notiesātā individuālajam risku un vajadzību izvērtējumam, nosakot viņam gan atbilstošāko soda izciešanas režīmu, gan piemērojot atbilstošākos resocializācijas līdzekļus, kā arī veicot individuālo izvērtējumu noteiktos gadījumos.

Šobrīd novecojušās ieslodzījuma vietu infrastruktūras dēļ notiesāto apsardzes un uzraudzības funkciju izpildē ir iesaistīta lielākā daļa ieslodzījuma vietu personāla, savukārt resocializācijas darbinieku skaits ir ievērojami mazāks. Šobrīd ieslodzījuma vietās kopā ir 263 resocializācijas darbinieki (vakanču skaits uz 2020. gada 1. oktobri – 36,25), 1027 uzraudzības daļas darbinieki (vakanču skaits uz 2020. gada 1. oktobri – 172) un 460 apsardzes darbinieki (vakanču skaits uz 2020. gada 1. oktobri – 91). Līdz ar to uzraudzības un apsardzes funkciju izpildē kopā ir iesaistīti 1487 darbinieki, savukārt resocializācijas darbinieku skaits ir ievērojami mazāks ­– 263. ST spriedumā noteikto individuālo izvērtējumu būtu iespējams ieviest tikai būtiski palielinot resocializācijā iesaistīto darbinieku skaitu.

Lai nodrošinātu individuālu un katram notiesātajam piemērotu pieeju, ieviestu kontaktpersonu principu, Pārvaldes provizoriskie aprēķini liecina, ka ir nepieciešamas apmēram papildu 270 amatpersonas un darbinieki[[17]](#footnote-17) un papildu finansējums katru gadu aptuveni 7 miljonu *euro* apmērā (*detalizēts provizoriskais papildus nepieciešamā finansējuma aprēķins šī informatīvā ziņojuma pielikumā*).

Taču, pat ja Pārvaldei tiktu piešķirtas papildu 270 amatu vietas un tām nepieciešamais finansējums, **esošajā ieslodzījuma vietu infrastruktūrā kontaktpersonu principu tik un tā nav iespējams ieviest,** jo nebūtu ēku un kabinetu, kur šādu personāla skaitu izvietot, kā arī nevienā no esošo cietumu infrastruktūrām šobrīd (un ar esošo ieslodzīto skaitu) nav iespējams izveidot tādas notiesāto izvietošanas, resocializācijas un citas nepieciešamās telpas, lai šo principu iedzīvinātu.

**6. ST sprieduma izpildes nodrošināšanai turpmākā nepieciešamā rīcība**

Ņemot vērā visu iepriekš minēto, Tieslietu ministrija secina, ka ST sprieduma izpildei ir nepieciešama:

1) tiesību apjoma paplašināšana notiesātajiem slēgtajos cietumos, no kā izriet nepieciešamība paplašināt tiesību apjomu arī daļēji slēgtajos cietumos. Diemžēl šādu tiesību paplašināšana esošajā ieslodzījuma vietu infrastruktūrā nav iespējama pat, ja tam tiktu piešķirti papildu līdzekļi, jo nav telpu, kuras būtu iespējams atbilstoši pielāgot;

2) individualizācijas principa ieviešana brīvības atņemšanas soda izpildes laikā, kas prasa kardināli jaunu pieeju soda izpildes organizēšanai un izrietoši – arī personāla resursu nodrošinājumam (personāla skaits un uzdevumi). Jaunu pieeju soda izpildes organizācijai nodrošina Kriminālsodu izpildes likumprojekts, tomēr tā ieviešanai ir nepieciešama jaunā Liepājas cietuma darbības uzsākšana. Savukārt papildus nepieciešamo personālu esošajā infrastruktūrā izvietot nav iespējams telpu trūkuma dēļ.

**Tādējādi ST sprieduma ieviešanai ir nepieciešams vispusīgu un savstarpēji saistītu pasākumu kopums, kuru īstenošana esošajā ieslodzījuma vietu infrastruktūrā pilnā apjomā nav iespējama.**

Vienlaikus Tieslietu ministrija jau ir veikusi iespējamos pasākumus, daļēji izpildot ST spriedumu, proti:

1) nosakot, ka visiem notiesātajiem, neatkarīgi no soda izciešanas režīma, ir tiesības bez naudas summas ierobežojuma iepirkties cietuma veikalā. Tādējādi tiek novērsta notiesāto nevienlīdzība finansiālajās tiesībās, uz ko tika norādīts ST spriedumā. Minētie grozījumi ir ietverti likumprojektā "Grozījumi Latvijas Sodu izpildes kodeksā" (Nr. 855/Lp13);

2) nosakot, ka visiem notiesātajiem, neatkarīgi no soda izciešanas režīma pakāpes ir tiesības atvadīties no miruša tuvinieka brīvības atņemšanas iestādes teritorijā. Minētie grozījumi Kodeksā stājās spēkā 2020. gada 23. jūnijā;

3) šobrīd tiek izstrādāti grozījumi Kodeksā, nosakot kārtību un kritērijus, pēc kuriem tiks izvērtēti slēgtajā cietumā un daļēji slēgtā cietuma soda izciešanas režīma zemākajā pakāpē esošo notiesāto lūgumi īslaicīgi atstāt brīvības atņemšanas iestādes teritoriju, lai apmeklētu tuva radinieka bēres;

4) šobrīd tiek izstrādāti grozījumi Kodeksā, kas paredz slēgtā cietuma reformu, likvidējot slēgtā cietuma soda izciešanas režīma vidējo pakāpi. Minētās reformas rezultātā ne tikai palielināsies to notiesāto skaits, kas iegūst tiesības pretendēt uz nosacītu pirmstermiņa atbrīvošanu, tai skaitā ar elektronisko uzraudzību, bet arī tie notiesātie, kas uzsāk soda izciešanu slēgtajā cietumā, varēs ātrāk nonākt daļēji slēgtajā cietumā, kurā ir plašāks notiesāto tiesību apjoms;

5) šobrīd tiek izstrādāts Kriminālsodu izpildes likumprojekts, kas paredz reformēt brīvības atņemšanas iestādes sistēmu ne tikai pēc formas, bet arī pēc satura, tai skaitā ieviešot brīvības atņemšanas soda izpildē individualizācijas principu. Kaut arī Kriminālsodu izpildes likumprojektā ietvertā brīvības atņemšanas soda izpilde nodrošina ST sprieduma izpildi pilnā apjomā, tomēr tā izpildes nodrošināšana esošajā ieslodzījuma vietu infrastruktūrā nav iespējama;

6) notiek aktīvs darbs pie tā, lai nodrošinātu, ka 2024. gadā tiktu pabeigta jaunā Liepājas cietuma būvniecība.

Tieslietu ministrija ST sprieduma izpildei jau ir veikusi atsevišķus pasākumus, kurus bija iespējams īstenot esošajā ieslodzījuma vietu infrastruktūrā, taču ST sprieduma izpildi var pabeigt tikai pēc jaunā Liepājas cietuma būvniecības pabeigšanas. Jaunais Liepājas cietums ļaus uzsākt pakāpenisku pāreju no Kodeksā ietvertā brīvības atņemšanas soda regulējuma uz jauno Kriminālsodu izpildes likumprojekta regulējumu, tai skaitā reformējot cietumu veidus, nosakot notiesāto tiesību apjomu, kas nav atkarīgs no dzimuma, un ieviešot individualizācijas principu un kontaktpersonu sistēmu.

Ņemot vērā minēto, Ministru kabinetam ir nepieciešams lemt, ka ST sprieduma izpilde tiek nodrošināta pēc jaunā Liepājas cietuma darbības uzsākšanas, bet ne vēlāk kā līdz 2025. gada 1. jūlijam.

Vienlaikus, lai nodrošinātu brīvības atņemšanas soda izpildes nepārtrauktību arī pēc 2021. gada 1. maija, Ministru kabinetam ir jālemj par uzdevumu Tieslietu ministrijai:

1. izstrādāt grozījumus Kodeksā, paredzot, ka no 2021. gada 1. maija līdz 2025. gada 1. jūlijam par smaga un sevišķi smaga nozieguma izdarīšanu notiesātie vīrieši, kā arī notiesātie vīrieši, kas pārvietoti no daļēji slēgtā cietuma par rupjiem vai sistemātiskiem režīma pārkāpumiem, brīvības atņemšanas sodu izcieš atbilstoši Kodeksā noteiktajai kārtībai, kas bija spēkā līdz 2021. gada 30. aprīlim;
2. līdz 2022. gada 1. decembrim iesniegt izvērtējumu par iespēju palielināt tiesību apjomu slēgtajā cietumā esošajiem notiesātajiem un citiem iespējamiem pilnveidojumiem ST sprieduma pakāpeniskai ieviešanai atbilstoši ieslodzījuma vietu infrastruktūras iespējām.

Ministru prezidenta biedrs,

tieslietu ministrs Jānis Bordāns

Šileikiste 67046125

laura.sileikiste@tm.gov.lv

1. Latvijas Republikas Satversmes 91. pants noteic, ka visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas. [↑](#footnote-ref-1)
2. Ieslodzījuma vietu pārvaldes sniegtā informācija par notiesāto skaitu uz 2021. gada 18. janvāri [↑](#footnote-ref-2)
3. Ministru kabinets 2020. gada 4. jūnijā izskatīja informatīvo ziņojumu "Par Ministru kabineta 2019. gada 13. septembra sēdē (prot. Nr. 41 1. § 23.2. apakšpunkts) noteiktā uzdevuma izpildi" un uzdeva Tieslietu ministrijai nodrošināt, lai jaunā Liepājas cietuma būvniecība tiktu uzsākta 2021. gadā un pabeigta līdz 2024. gada 30. oktobrim (prot. Nr. 39 4. §). [↑](#footnote-ref-3)
4. Problemātika detalizēti aprakstīta turpmāk šajā informatīvajā ziņojumā; [↑](#footnote-ref-4)
5. Pārvaldes sniegtā informācija par notiesāto skaitu uz 2021. gada 18. janvāri. [↑](#footnote-ref-5)
6. Pārvaldes sniegtā informācija par notiesāto skaitu uz 2021. gada 18. janvāri. [↑](#footnote-ref-6)
7. 1) sakarā ar tuva radinieka nāvi vai smagu slimību, kas apdraud slimā dzīvību (Kodeksa 49.2 pants). Vienlaikus atbilstoši ST spriedumam lietā Nr. 2019-32-01 visiem notiesātajiem ir tiesības lūgt īslaicīgi atstāt brīvības atņemšanas iestādes teritoriju, lai apmeklētu tuva radinieka bēres;

   2) lai saņemtu veselības aprūpes pakalpojumus par personiskajiem līdzekļiem veselības aprūpes iestādēs ārpus brīvības atņemšanas iestādes (Kodeksa 78.4 pants). [↑](#footnote-ref-7)
8. 1) uz mūžu notiesātajiem bez brīvības atņemšanas iestādes pārstāvja klātbūtnes (augstākajā pakāpē – 1stundu ilgs videozvans 3 reizes mēnesī, vidējā pakāpē – 1 stundu ilgs videozvans 2 reizes mēnesī, zemākajā pakāpē – 1 stundu ilgs videozvans 1 reizi mēnesī) (Kodeksa 50.4 panta vienpadsmitā daļa);

   2) notiesātajiem ārvalsts pilsoņiem un notiesātajiem, kuru patstāvīgā dzīvesvieta nav Latvija – 2 reizes mēnesī uz laiku līdz 15 minūtēm bez brīvības atņemšanas iestādes pārstāvja klātbūtnes (Kodeksa 50.4 panta divpadsmitā daļa, 50.5 panta vienpadsmitā daļa);

   3) nepilngadīgajiem notiesātajiem – 1 reizi mēnesī uz laiku līdz 30 minūtēm bez brīvības atņemšanas iestādes pārstāvja klātbūtnes (Kodeksa 50.7 panta sestās daļas 6. punkts). [↑](#footnote-ref-8)
9. CPT 2017. gada 29. jūnija ziņojums Nr. CPT/Inf(2017)16 par vizīti Latvijā no 2016. gada 12. līdz 22. aprīlim, 92. un 93. punkts; [↑](#footnote-ref-9)
10. Informācija uz 2020. gada 19. oktobri. [↑](#footnote-ref-10)
11. Slēgtajā cietumā (zemākā / vidējā / augstākā pakāpe) un daļēji slēgtajā cietumā (zemākā /augstākā pakāpe); [↑](#footnote-ref-11)
12. Ar aprēķinu, ka satikšanas ilgums ir 24 stundas. [↑](#footnote-ref-12)
13. <https://www.unodc.org/documents/justice-and-prison-reform/Bangkok_Rules_ENG_22032015.pdf> [↑](#footnote-ref-13)
14. Detalizēta esošās ieslodzījuma vietu infrastruktūras stāvoļa analīze ir ietverta 2019. gada 16. jūlijā Ministru kabineta sēdē izskatītajā Tieslietu ministrijas sagatavotajā informatīvajā ziņojumā "Par Ministru kabineta 2018. gada 6. februāra sēdē (prot. Nr. 7 40. § 3., 7. un 12. punkts) dotā uzdevuma izpildei nepieciešamo rīcību" (prot. Nr. 33, 85. §). [↑](#footnote-ref-14)
15. 2019. gada 16. jūlijā Ministru kabineta sēdē izskatītais Tieslietu ministrijas sagatavotais informatīvais ziņojums "Par Ministru kabineta 2018. gada 6. februāra sēdē (prot. Nr. 7 40. § 3., 7. un 12. punkts) dotā uzdevuma izpildei nepieciešamo rīcību" (prot. Nr. 33, 85. §). [↑](#footnote-ref-15)
16. 1) Ieslodzīto resocializācijas pamatnostādnes 2015.–2020. gadam (apstiprinātas ar Ministru kabineta 2015. gada 24. septembra rīkojumu Nr. 580 (prot. Nr. 47 37. §));

    2) Ieslodzīto resocializācijas pamatnostādņu 2015.–2020. gadam īstenošanas plāns (apstiprināts ar Ministru kabineta 2015. gada 24. septembra rīkojumu Nr. 581 (prot. Nr. 47 38. §)). [↑](#footnote-ref-16)
17. Par pamatu ņemot, ka kontaktpersonas un notiesāto skaita attiecība ir 1:8. Atkarīgo centrā minētā attiecība ir 1:4. [↑](#footnote-ref-17)